text:
 |
 52013PC0620
 Priekšlikums EIROPAS PARLAMENTA UN PADOMES REGULA par invazīvu svešzemju sugu introdukcijas un izplatīšanās profilaksi un pārvaldību /* COM/2013/0620 final - 2013/0307 (COD) */
 PASKAIDROJUMA RAKSTS
 1. PRIEKŠLIKUMA KONTEKSTS
 Invazīvās svešzemju sugas (ISS) ir sugas, kas
 sākotnēji cilvēka darbības rezultātā tiek transportētas ārpus to dabiskās
 izplatības zonas pāri ekoloģiskajām barjerām un kas pēc tam izdzīvo, vairojas
 un izplatās, un kas negatīvi ietekmē savas jaunās dzīvesvietas ekoloģiju, kā
 arī rada nopietnas ekonomiskas un sociālas sekas. Ir aprēķināts, ka no vairāk
 nekā 12 000 svešzemju sugu, kas atrodamas Eiropas vidē, 10–15 %
 ir savairojušās un izplatījušās, radot vidisku, ekonomisku un sociālu
 kaitējumu.
 ISS ietekme uz bioloģisko daudzveidību ir
 būtiska. ISS ir viens no lielākajiem un aizvien pieaugošākajiem bioloģiskās
 daudzveidības samazināšanās un sugu izzušanas iemesliem. Runājot par sociālajām
 un ekonomiskajām ietekmēm, ISS var būt slimību pārnēsātājas vai tiešā veidā
 izraisīt veselības problēmas (piemēram, astmu, dermatītu un alerģijas). Tās
 var, piemēram, kaitēt infrastruktūrai un atpūtas un izklaides vietām, traucēt
 mežsaimniecībā vai radīt zaudējumus lauksaimniecībā. Ir aplēsts, ka ISS
 Savienībai izmaksā vismaz EUR 12 miljardus gadā, un kaitējumu
 novēršanas izmaksas turpina palielināties.
 Ar Bioloģiskās daudzveidības stratēģiju
 laikposmam līdz 2020. gadam atbilstoši starptautiskajām saistībām, ko
 Bioloģiskās daudzveidības konvencijai pievienojušās puses pieņēma
 2010. gadā Nagojā, Japānā, Savienība apņēmās līdz 2020. gadam
 apstādināt bioloģiskās daudzveidības samazināšanos. Patiešām, ISS problēma nav
 tikai Eiropā, tā ir visā pasaulē. Atšķirībā no dažiem tās tirdzniecības
 partneriem Eiropas Savienībai pašlaik nav visaptveroša regulējuma, kas
 attiektos uz ISS radīto apdraudējumu.
 Tiesiskais regulējums
 Pašlaik nav ES regulējuma ISS problēmas
 visaptverošai risināšanai. ES tiesību akti attiecas tikai uz dažām ISS. Uz slimību
 izraisītājiem, dzīvnieku un augu un to produktu kaitēkļiem attiecas attiecīgi
 dzīvnieku veselības režīms (dažādas regulas un direktīvas) un augu veselības
 režīms (2000/29/EK). Regula par tirdzniecību ar savvaļas augiem un dzīvniekiem
 (338/97) ierobežo apdraudēto sugu, tostarp septiņu ISS importu. Regula par
 svešzemju un vietējā areālā nesastopamu sugu izmantošanu akvakultūrā (708/2007)
 attiecas uz svešzemju sugu izplatīšanu akvakultūras vajadzībām. Regulas par
 augu aizsardzības līdzekļiem (1107/2009) un par biocīdiem (528/2012) attiecas
 uz mikroorganismiem, kuri tiek apzināti izplatīti attiecīgi kā augu
 aizsardzības līdzekļi vai kā biocīdi. Visbeidzot, Putnu direktīvā (2009/147/EK)
 un Biotopu direktīvā (92/43/EEK), Ūdens pamatdirektīvā (2000/60/EK) un Jūras
 stratēģijas pamatdirektīvā (2008/56/EK) tiek pieprasīta ekoloģisko apstākļu
 atjaunošana, un tajās minēta nepieciešamība ņemt vērā ISS. Tomēr tagadējā
 Savienības rīcība atstāj lielāko daļu ISS bez ievērības.
 Dalībvalstis veic virkni pasākumu saistībā ar
 ISS, bet šī rīcība galvenokārt ir reaģējoša, cenšoties pēc iespējas samazināt
 jau radīto kaitējumu, bet nepievēršot pietiekamu uzmanību profilaksei vai jaunu
 apdraudējumu atklāšanai un reaģēšanai uz tiem. Veiktie pasākumi ir fragmentāri,
 attiecas tikai uz dažām sugām un bieži vien ir savstarpēji slikti saskaņoti.
 ISS neievēro valstu robežas un var viegli izplatīties no vienas dalībvalsts uz
 citu. Tāpēc ar valsts mēroga rīcību nepietiks, lai pasargātu Savienību no dažu
 ISS radītā apdraudējuma. Turklāt šī fragmentārā pieeja var izraisīt to, ka
 vienas dalībvalsts īstenotās rīcības ietekme tiek mazināta rīcības trūkuma dēļ
 kaimiņos esošajās dalībvalstīs. Dažādu ierobežojumu noteikšana attiecībā uz ISS
 tirdzniecību dalībvalstu starpā ir visai maziedarbīga, jo sugas var viegli
 aiztransportēt vai izplatīties pāri robežām visā Savienībā. Turklāt šādi
 diferencēti aizliegumi kavē preču brīvu apriti iekšējā tirgū un sagrauj
 vienādos konkurences nosacījumus tajās nozarēs, kas izmanto vai tirgo svešzemju
 sugas.
 Problēmas
 analīze
 Savienībā ISS tiek introducētas divos veidos:
 1) dažas svešzemju sugas ir vēlamas un ar nolūku ievestas Savienībā
 (piemēram, tirdzniecības interesēs, dekoratīvām vajadzībām, kā
 lolojumdzīvnieki, bioloģiskajai kontrolei); 2) dažas svešzemju sugas ir
 neapzināti introducētas kā preču piesārņojums (tirdzniecībā ar citām precēm),
 līdzīgi kā autostopētāji vai bezbiļetnieki transporta līdzekļos, vai tās
 neviļus var transportēt ceļotāji. Dažas ISS ieceļošanai var izmantot arī
 transporta infrastruktūru (piemēram, Mainas-Donavas kanālu).
 ISS iespaido uzņēmumus, iedzīvotājus,
 publiskā sektora iestādes un vidi. Jo īpaši mazo uzņēmumu un
 mikrouzņēmumu gadījumā ISS bieži iespaido primāros ražotājus
 lauksaimniecībā, lopkopībā, zvejniecībā, akvakultūrā un mežsaimniecībā, kas
 līdz ar to cieš ievērojamus ekonomiskus zaudējumus. Bieži tiek iespaidoti arī
 uzņēmumi, kas saistīti ar tūrismu un atpūtas un izklaides pasākumiem un kam
 vajadzīgas neskartas ainavas, tīras ūdenstilpes un veselīgas ekosistēmas. Citi
 mazie uzņēmumi un mikrouzņēmumi, piemēram, lolojumdzīvnieku un dārzkopības sugu
 tirgotāji, turpretim gūst labumu no ISS, jo tie koncentrējas galvenokārt uz
 tirdzniecību ar svešzemju sugām. Izraisīdamas bioloģiskās daudzveidības
 samazināšanos un graudamas ekosistēmu spēju nodrošināt ekosistēmu pakalpojumus,
 ISS iespaido arī plašu sabiedrību. Turklāt tās var pārnēsāt slimības,
 bojāt īpašumu un iespaidot kultūras mantojumu.
 Ar ISS radītajām problēmām saskaras visas
 dalībvalstis. Kamēr dažas ISS iespaido lielāko daļu dalībvalstu, citas ir
 problēma tikai dažos reģionos vai noteiktos ekoloģiskos vai klimatiskos
 apstākļos. Taču ISS ir visu dalībvalstu teritorijās. ISS ietekme skar visu
 Savienību, un ISS, lai gan dažādos laikos un ar dažādām sugām, vienādā mērā
 iespaidos visas dalībvalstis. Tāpēc saskaņota rīcība cīņā pret ISS būtu
 ieguvums visām dalībvalstīm, un nepārprotami ir vajadzīga visu dalībvalstu
 līdzdalība.
 Ja problēma netiks nekādā veidā risināta,
 stāvoklis pasliktināsies, jo naturalizēsies jaunas ISS un tās, kas jau ir
 naturalizējušās, izplatīsies tālāk. Rezultātā palielināsies kaitējumu
 novēršanas izmaksas un pārvaldības izmaksas.
 Priekšlikuma mērķi
 Šī priekšlikuma mērķis ir cīnīties ar iepriekš
 minētajām problēmām, izveidojot regulējumu rīcībai, lai novērstu, līdz
 minimumam samazinātu un mīkstinātu ISS negatīvo ietekmi uz bioloģisko
 daudzveidību un ekosistēmu pakalpojumiem. Turklāt tas centīsies samazināt
 sociālo un ekonomisko kaitējumu. Tas tiks panākts, veicot pasākumus, lai
 nodrošinātu saskaņotu rīcību, koncentrējot resursus uz prioritārām sugām un uz
 profilakses pasākumu apjoma palielināšanu saskaņā ar Konvencijā par bioloģisko
 daudzveidību paredzēto pieeju un ar Savienības augu un dzīvnieku veselības
 režīmiem. Praktiski priekšlikums mēģina sasniegt šos mērķus ar tādu pasākumu
 palīdzību, kas attiecas uz ISS apzinātu introdukciju Savienībā un to apzinātu
 izplatīšanu vidē, ISS neapzinātu introdukciju un izplatīšanu, nepieciešamību
 izveidot agrīnas brīdināšanas un ātras reaģēšanas sistēmu un nepieciešamību
 pārvaldīt ISS izplatību visā Savienībā.
 2. APSPRIEŠANĀS AR
 IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
 Apspriešanās process
 2008. gadā Eiropas Komisija publicēja
 paziņojumu “Ceļā uz ES stratēģiju par invazīvajām sugām (2008)”, kurā
 izklāstīta situācija ar ISS apkarošanu. 2010. gada paziņojumā “Mūsu
 dzīvības garantija, mūsu dabas kapitāls – ES bioloģiskās daudzveidības
 stratēģija līdz 2020. gadam” piedāvāta rīcība saistībā ar ISS. Abi
 paziņojumi tika plaši apspriesti pirms un pēc to publicēšanas.
 Laikā no 2008. līdz 2012. gadam
 notika virkne intensīvu apspriežu ar ieinteresētajām personām, un šis process
 piesaistīja pilnu interesentu spektru: no dabas aizsardzības organizācijām līdz
 privātajā sektorā strādājošajiem, tostarp organizācijām, kas pārstāv tādus
 mazos un vidējos uzņēmumus (MVU), kuri savā uzņēmējdarbībā izmanto svešzemju
 sugas. Sabiedriskā apspriešana tiešsaistē notika 2008. gadā, un vēl viena
 – 2012. gadā. 2008. gadā tika sasaukta darba grupa, kurā bija
 pārstāvēti Komisijas dienesti, dalībvalstis, ieinteresētās personas un
 akadēmiskās aprindas, un šī grupa sagatavoja darba dokumentu[1], kurā apvienota jaunākā
 informācija un sniegts viedokļu apkopojums par pamatjautājumiem. Pēc tam
 2010.–2011. gadā šī darba grupa tika atkal sapulcināta un sadalīta trijās
 mazākās darba grupās, kas izstrādāja iespējamos politikas risinājumus attiecīgi
 par profilaksi, agrīnu brīdināšanu/ātru reaģēšanu un naturalizējušos sugu
 pārvaldību. Visbeidzot, 2010. gada septembrī notika ieinteresēto personu
 klātienes sanāksme.
 Komisijas darbu pie ISS papildināja arī vairāki neatkarīgi izpētes
 darbi un pētījumi[2].
 Turklāt visa ietekmes novērtējumā izmantotā analīze tika balstīta uz zinātniski
 pamatotiem datiem, kas galvenokārt ņemti no zinātniski recenzētām publikācijām.
 Dalībvalstis sniedza vai pārbaudīja informāciju par kaitējuma novēršanas
 izmaksām, sugu izplatību un īstenoto pasākumu izmaksām. Īpašas pūles tika
 veltītas, lai tieši sazinātos ar ieinteresētajām personām, kas saistītas ar šo
 jautājumu, tostarp nozarēs, kurās ISS problēmas risināšanas pasākumu ietekme
 varētu būt negatīva. Visbeidzot, analīzē tika izmantots arī ISS jomā vadošo
 Savienības un pasaules speciālistu ieguldījums.
 Ietekmes novērtējums
 Tika noteikti dažādi iespējamie ISS jautājuma
 risinājumi, kas paredz visu konstatēto problēmas aspektu risināšanu, bet ar
 atšķirīga līmeņa prasībām.
 Pamatojoties uz apspriešanā iegūtajām
 atbildēm, tika noteikti vairāki prasību un iejaukšanās līmeņi katram
 operatīvajam mērķim, kas iezīmējies analīzes gaitā, un katrā līmenī ir formulēts
 apakšrisinājums tiesību akta izstrādei. Sākotnējā caurlūkošana ļāva atmest
 tādus apakšrisinājumus, kas nebija izpildāmi vai vienkārši nebija tik efektīvi
 kā citi. Katra noteiktā risinājuma ietvarā sistemātiski, piedāvājot praktiskus
 pasākumus cīņai ar ISS, tika izstrādāts ikviens no operatīvajiem mērķiem.
 Papildus sākumpozīcijas risinājumam
 (0. risinājumam), kas saglabātu status quo, tika noteikti šādi
 risinājumi:
 1. risinājums. Sadarbības uzlabošana
 un brīvprātīgas rīcības sekmēšana. Tas ietvertu pamatnostādņu,
 nozaru rīcības kodeksu un citu informētības paaugstināšanas un izglītojošo
 kampaņu izstrādi. Ar šo risinājumu arī raudzītu veicināt dalībvalstu sadarbību,
 lai izveidotu agrīnas brīdināšanas un ātras reaģēšanas sistēmu. Komisija ar
 saziņas kampaņu palīdzību varētu sekmēt pašreizējās iniciatīvas šajā jomā.
 2.1. risinājums.
 Pamata tiesību akts. Tas noteiktu virkni juridisku
 saistību, kas aizliedz konkrētu ISS, kuras ietvertas to ISS sarakstā, kas rada
 bažas Savienībai, importu, turēšanu, pārdošanu, iegādi un apmaiņu. Attiecībā uz
 ISS, kas rada bažas Savienībai, tiktu noteiktas papildu saistības šādās jomās:
 izplatīšana vidē, ātra reaģēšana uz ISS, kuras naturalizējušās nesen, un plaši
 izplatījušos ISS pārvaldīšana.
 2.2. risinājums.
 Pamata tiesību akts + izplatīšanas atļaujas tām ISS, kas rada bažas
 dalībvalstij. Šis risinājums papildus sarakstam, kurā
 iekļautas ISS, kas rada bažas Savienībai, un ar to saistītajām prasībām par
 izplatīšanu vidē pieprasītu atļaujas arī par tām ISS, kas rada bažas individuālām
 dalībvalstīm.
 2.3. risinājums.
 Pamata tiesību akts + stingrs vispārējs svešzemju sugu izplatīšanas aizliegums,
 ja nav konstatēts, ka izplatīšana ir droša. Šis
 risinājums papildus sarakstam, kurā iekļautas ISS, kas rada bažas Savienībai,
 un ar to saistītajām prasībām par izplatīšanu vidē aizliegtu svešzemju sugu
 izplatīšanu, ja tās nav to Savienības svešzemju sugu sarakstā, kuru izplatīšana
 ir atļauta.
 2.4. risinājums.
 Pamata tiesību akts + pienākums ātri izskaust nesen naturalizējušās ISS, kas
 rada bažas Savienībai. Ar šo risinājumu attiecībā uz
 ātro reaģēšanu dalībvalstīm nebūtu izvēles, bet drīzāk pienākums ātri izskaust
 nesen naturalizējušās ISS, kas rada bažas Savienībai, un dalīties ar
 informāciju. Atkāpes ir iespējamas, ja tās apstiprinājusi Komisija.
 Par labāko tika atzīts 2.4. risinājums,
 un tas ir šī priekšlikuma pamatā.
 3. PRIEKŠLIKUMA JURIDISKIE
 ASPEKTI
 Juridiskais pamats
 Šī priekšlikuma juridiskais pamats ir Līguma
 par Eiropas Savienības darbību 192. panta 1. punkts, ar kuru tiek
 īstenoti ES mērķi attiecībā uz vides kvalitātes saglabāšanu, aizsardzību un
 uzlabošanu, cilvēka veselības aizsardzību, dabas resursu apdomīgas un
 racionālas izmantošanas nodrošināšanu un pasākumu veicināšanu reģionālo vai
 pasaules vides problēmu risināšanai.
 Subsidiaritāte
 Ir vajadzīga Savienības mēroga rīcība, jo ar
 ISS saistītās problēmas pieaug, un tām ir pārrobežu raksturs. Tā kā Savienības
 līmeņa pasākumu patlaban nav, dalībvalstis īsteno pasākumus, lai cīnītos ar šo
 problēmu valsts līmenī. Tās iegulda līdzekļus un pūles kaitīgo ISS izskaušanā,
 bet šādas pūles var būt neauglīgas, ja kaimiņos esošās dalībvalstis, kur arī ir
 šīs sugas, nekādi nerīkojas. Tāpat nav saskaņotas Savienības rīcības, lai
 nodrošinātu, ka tad, kad ISS pirmoreiz nonāk Savienībā, dalībvalstis veiktu
 steidzamus pasākumus citu dalībvalstu labā, kas vēl nav skartas. Turklāt ir
 jāņem vērā iekšējā tirgus aizsardzība un preču brīva aprite. Saskaņota pieeja
 nodrošinātu juridisku skaidrību un vienādus konkurences nosacījumus tajās
 nozarēs, kas izmanto vai tirgo svešzemju sugas, vienlaikus izvairoties no
 iekšējā tirgus fragmentācijas sakarā ar dalībvalstu noteiktiem atšķirīgiem ISS
 tirdzniecības ierobežojumiem.
 Pašreizējie pasākumi ir ļoti fragmentāri un
 nesaskaņoti, pastāv ievērojamas politikas nepilnības. Tas neļauj patiesi
 risināt ISS problēmu. Atbilstoši subsidiaritātes principam būs nepieciešams
 Savienības un valsts, reģionālā un vietējā mēroga pasākumu kopums. Tomēr
 saskaņota pieeja Savienības mērogā palielinās šo pasākumu efektivitāti.
 Vadošie principi
 Šajā priekšlikumā ir ierosināti pasākumi, kas
 balstīti uz šādiem vadošajiem principiem:
 Prioritāšu noteikšana. ES ir vairāk nekā
 12 000 svešzemju sugu, no tām 10–15 % (jeb 1200–1800 sugu)
 ir invazīvas, un jaunas sugas parādās aizvien biežāk. Ir plašas iespējas
 īstenot prioritizētu un proporcionālu pieeju, kas balstīta uz esošajiem
 pasākumiem un palielina pašreizējās rīcības efektivitāti un lietderīgumu.
 Pāreja uz profilaksi. Profilakse ir
 starptautiski atzīta par visefektīvāko veidu, kā izvairīties no ISS problēmas.
 Profilakses pasākumi jāapvieno ar efektīvu agrīnas brīdināšanas sistēmu, lai
 steidzami reaģētu uz sugām, ko profilakses pasākumi nav sasnieguši.
 Esošo sistēmu pilnveidošana. Savienībā jau
 notiek vērtīgs darbs gan valstu, gan Savienības līmenī. Šī priekšlikuma nolūks
 ir pēc iespējas palielināt sistēmas efektivitāti un pilnībā izmantot jau esošās
 iespējas.
 Pakāpeniskums un ieviešana pa posmiem.
 Dalībvalstīm ir vajadzīga juridiska noteiktība un zināma drošība par to darbību
 apjomu un izmaksām, kuru veikšana tiek no tām sagaidīta. Tāpēc šajā
 priekšlikumā ir paredzēta invazīvo svešzemju sugu prioritizēšana, pamatojoties
 uz ļoti stingriem atlases kritērijiem, kā arī sākotnējs par prioritārām
 noteikto sugu skaita ierobežojums: ne vairāk kā 3 % no apmēram
 1500 invazīvo svešzemju sugu, kas sastopamas Eiropā. Turklāt pārskatīšanas
 klauzula ļaus sistēmu izstrādāt pakāpeniski, balstoties uz iegūto pieredzi.
 Sugu, kas rada bažas ES, saraksta paplašināšana varēs notikt tikai pēc šīs
 pārskatīšanas.
 Priekšlikuma struktūra
 I nodaļa. Vispārīgi noteikumi. Šajā daļā ir nosaukts priekšlikuma priekšmets, darbības joma un
 galvenās saistības. Lai ļautu Savienības resursus prioritizēt, balstoties uz
 risku un zinātniskiem pierādījumiem, tajā paredzēti arī prioritizēšanas rīki
 attiecībā uz ISS, kas rada bažas Savienībai.
 II nodaļa. Profilakse. Šajā daļā ir izklāstīti pasākumi, kas nepieciešami, lai novērstu ISS
 introdukciju Savienībā un introdukciju vai izplatīšanos vidē.
 III nodaļa. Agrīna atklāšana un ātra
 izskaušana. Šajā daļā paredzēti rīki, lai nodrošinātu,
 ka ISS, kas rada bažas Savienībai, var tikt agrīni atklātas vidē un pie
 Savienības robežām, un aprakstīti pasākumi, kas jāveic, kad šīs ISS tiek
 atklātas.
 IV nodaļa. Plaši izplatījušos ISS
 pārvaldība. Šajā daļā izklāstīti pienākumi, kas
 jāuzņemas, lai apkarotu tās ISS, kas rada bažas Savienībai un jau atrodas
 Savienībā, vai jaunās sugas, kuras profilakses pasākumi un agrīnās atklāšanas
 pasākumi nav sasnieguši un kurām ir izdevies plaši izplatīties.
 V nodaļa. Nobeiguma noteikumi. Šajā daļā minēti ziņošanas pienākumi un juridiskie instrumenti, kas
 nepieciešami, lai nodrošinātu piedāvāto pasākumu īstenošanu, izpildes kontroli
 un pārskatīšanu.
 4. IETEKME UZ BUDŽETU
 Būs tikai neliela finansiāla ietekme saistībā
 ar 22. pantā paredzēto komiteju, kas tiktu finansēta saskaņā ar
 5. izdevumu kategoriju daudzgadu finanšu shēmā 2014.–2020. gadam.
 Skatīt pievienoto finanšu pārskatu.
 2013/0307 (COD)
 Priekšlikums
 EIROPAS PARLAMENTA UN PADOMES REGULA
 par invazīvu svešzemju sugu introdukcijas un
 izplatīšanās profilaksi un pārvaldību
 EIROPAS PARLAMENTS UN EIROPAS
 SAVIENĪBAS PADOME,
 ņemot vērā Līgumu par Eiropas Savienības
 darbību un jo īpaši tā 192. panta 1. punktu,
 ņemot vērā Eiropas Komisijas priekšlikumu,
 pēc leģislatīvā akta projekta nosūtīšanas
 valstu parlamentiem,
 ņemot vērā Eiropas Ekonomikas un sociālo lietu
 komitejas atzinumu[3],
 ņemot vērā Reģionu komitejas atzinumu[4],
 saskaņā ar parasto likumdošanas procedūru,
 tā kā:
 (1) Svešzemju sugu —
 dzīvnieku, augu, sēņu vai mikroorganismu — parādīšanās jaunās vietās ne
 vienmēr ir iemesls bažām. Būtiska daļa svešzemju sugu tomēr var kļūt invazīva
 un nodarīt nopietnu kaitējumu bioloģiskajai daudzveidībai un ekosistēmu
 pakalpojumiem, kā arī radīt citāda veida ekonomisku un sociālu ietekmi, kas
 būtu jānovērš. Apmēram 12 000 sugu Savienības un citu Eiropas valstu
 vidē ir svešzemju sugas, no tām aptuveni 10 līdz 15 % tiek uzskatītas
 par invazīvām.
 (2) Invazīvas svešzemju sugas ir
 viens no galvenajiem apdraudējumiem bioloģiskajai daudzveidībai un ekosistēmu
 pakalpojumiem, jo īpaši ģeogrāfiskā un evolucionārā ziņā izolētās ekosistēmās,
 piemēram, mazās salās, un šādu sugu radītie riski var palielināties saistībā ar
 pasaules mēroga tirdzniecību, transportu, tūrismu un klimata pārmaiņām.
 (3) Invazīvo svešzemju sugu
 radītais apdraudējums bioloģiskajai daudzveidībai un ekosistēmu pakalpojumiem
 var izpausties dažādi, piemēram, kā spēcīga, dzīvotnes pārveidojoša ietekme uz
 vietējām sugām un ekosistēmas struktūru un funkcijām, plēsīgo sugu ietekme,
 konkurence par resursiem, slimību pārnēsāšana, vietējo sugu izspiešana lielās
 to areāla platībās un sugu sajaukšanās radītas ģenētiskas sekas. Turklāt
 invazīvas svešzemju sugas var nodarīt būtisku kaitējumu cilvēka veselībai un
 ekonomikai. Apdraudējumu bioloģiskajai daudzveidībai un ekosistēmu
 pakalpojumiem, cilvēka veselībai un ekonomikai rada tikai dzīvie īpatņi vai to
 organisma daļas, kas spēj vairoties.
 (4) Uz Savienību, kas ir viena no
 līgumslēdzējām pusēm Konvencijā par bioloģisko daudzveidību, kura ir apstiprināta
 ar Padomes Lēmumu 93/626/EEK[5],
 attiecas tās 8. panta h) punkta noteikumi par to, ka Puses iespēju un
 vajadzību robežās “novērsīs tādu svešu sugu introdukciju, kuras apdraud
 ekosistēmas, dzīvotnes vai sugas, kontrolēs vai izskaudīs tās”.
 (5) Savienība kā viena no
 līgumslēdzējām pusēm Konvencijā par Eiropas dzīvās dabas un dabisko biotopu
 aizsardzību (Bernes konvencija), kura ir apstiprināta ar Padomes
 Lēmumu 82/72/EEK[6],
 ir apņēmusies veikt visus atbilstošos pasākumus, lai nodrošinātu savvaļas augu
 un dzīvnieku sugu biotopu aizsardzību.
 (6) Lai palīdzētu sasniegt
 mērķus, kas izvirzīti Eiropas Parlamenta un Padomes 2009. gada
 30. novembra Direktīvā 2009/147/EK par savvaļas putnu aizsardzību[7], Padomes 1992. gada
 21. maija Direktīvā 92/43/EEK par dabisko dzīvotņu, savvaļas faunas
 un floras aizsardzību[8],
 Eiropas Parlamenta un Padomes 2008. gada 17. jūnija
 Direktīvā 2008/56/EK, ar ko izveido sistēmu Kopienas rīcībai jūras vides
 politikas jomā (Jūras stratēģijas pamatdirektīva)[9], un Eiropas Parlamenta un Padomes
 2000. gada 23. oktobra Direktīvā 2000/60/EK, ar ko izveido sistēmu
 Kopienas rīcībai ūdens resursu politikas jomā[10],
 šīs regulas primārajam mērķim vajadzētu būt novērst, līdz minimumam samazināt
 un mīkstināt invazīvo svešzemju sugu radīto kaitīgo ietekmi uz bioloģisko
 daudzveidību un ekosistēmu pakalpojumiem, kā arī samazināt ekonomisko un
 sociālo ietekmi.
 (7) Dažas sugas dabīgi migrē,
 reaģējot uz vides pārmaiņām. Tāpēc tās to jaunajā vidē nebūtu uzskatāmas par
 svešzemju sugām un tādējādi nav iekļaujamas jauno noteikumu par invazīvajām
 svešzemju sugām darbības jomā.
 (8) Savienības līmenī
 priekšlikums jaunajai Eiropas Parlamenta un Padomes regulai par dzīvnieku
 veselību[11]
 ietver noteikumus par dzīvnieku slimībām, Eiropas Parlamenta un Padomes jaunā
 regula par aizsardzības pasākumiem pret augiem kaitīgajiem organismiem[12] paredz noteikumus par augu
 kaitēkļiem un Eiropas Parlamenta un Padomes 2001. gada 12. marta
 Direktīva 2001/18/EK par ģenētiski modificētu organismu apzinātu
 izplatīšanu vidē un Padomes Direktīvas 90/220/EEK atcelšanu[13] nosaka sistēmu, kas
 piemērojama ģenētiski modificētiem organismiem. Jaunajiem noteikumiem par
 invazīvām svešzemju sugām būtu jāpapildina, nevis jādublē šie Savienības
 tiesību akti, un tāpēc tiem nebūtu jāattiecas uz organismiem, par kuriem ir
 pieņemti minētie tiesību akti.
 (9) Padomes 2007. gada
 11. jūnija Regulā (EK) Nr. 708/2007 par svešzemju un vietējā areālā
 nesastopamu sugu izmantošanu akvakultūrā[14],
 Eiropas Parlamenta un Padomes 2012. gada 22. maija Regulā (ES)
 Nr. 528/2012 par biocīdu piedāvāšanu tirgū un lietošanu[15] un Eiropas Parlamenta un
 Padomes 2009. gada 21. oktobra Regulā (EK) Nr. 1107/2009 par
 augu aizsardzības līdzekļu laišanu tirgū, ar ko atceļ Padomes
 Direktīvas 79/117/EEK un 91/414/EEK[16],
 paredzēti noteikumi par atļauju izmantot dažas svešzemju sugas konkrētiem
 mērķiem. Laikā, kad stājas spēkā šie jaunie noteikumi, dažu sugu izmantošana
 saskaņā ar minētajiem režīmiem jau ir atļauta, jo tās nerada nepieņemamus
 riskus videi, cilvēka veselībai un ekonomikai. Lai nodrošinātu saskaņotu
 tiesisko regulējumu, uz šīm sugām jaunie noteikumi nebūtu jāattiecina.
 (10) Tā kā invazīvo svešzemju sugu
 ir daudz, ir svarīgi nodrošināt, ka prioritāte tiek noteikta to invazīvo
 svešzemju sugu apkarošanai, kas rada bažas Savienībai. Tāpēc būtu jāizveido to
 invazīvu svešzemju sugu saraksts, kuras uzskatāmas par tādām, kas rada bažas
 Savienībai. Invazīva svešzemju suga par tādu, kas rada bažas Savienībai, būtu
 jāuzskata tad, ja tās skartajās dalībvalstīs nodarītais kaitējums ir tik
 būtisks, ka attaisno īpaši izstrādātu pasākumu pieņemšanu, kuri darbojas visā
 Savienībā, tostarp dalībvalstīs, kurās šo sugu ietekmes vēl nav vai pat ir maz
 ticams, ka tāda jebkad radīsies. Lai nodrošinātu, ka invazīvo svešzemju sugu
 daļa, kas rada bažas Savienībai, ir samērīga, saraksts būtu jāizstrādā saskaņā
 ar pakāpenisku un posmos sadalītu pieeju, kas ietver sākotnēju par prioritārām
 noteikto sugu skaita ierobežošanu līdz ne vairāk kā 3 % no apmēram
 1500 invazīvo svešzemju sugu, kas sastopamas Eiropā, un uzmanības
 koncentrēšanu uz tām sugām, kuras rada vai varētu radīt būtisku ekonomisku
 kaitējumu, tostarp tādu, kas rodas, samazinoties bioloģiskajai daudzveidībai.
 (11) Šo jauno noteikumu
 piemērošanas pamatinstruments ir kritēriji, pēc kuriem sarakstā iekļauj invazīvas
 svešzemju sugas, kuras uzskatāmas par tādām, kas rada bažas Savienībai.
 Komisija darīs visu iespējamo, lai viena gada laikā no šī tiesību akta stāšanās
 spēkā komitejai iesniegtu priekšlikumu par sarakstu, kas balstīts uz šādiem
 kritērijiem. Tiem būtu jāietver arī riska novērtējums atbilstīgi
 piemērojamajiem noteikumiem Pasaules Tirdzniecības organizācijas nolīgumos par
 tirdzniecības ierobežojumu piemērošanu sugām.
 (12) Lai nodrošinātu atbilstību
 Pasaules Tirdzniecības organizācijas noteikumiem un nodrošinātu šo jauno
 noteikumu saskaņotu piemērošanu, būtu jānosaka kopīgi kritēriji riska
 novērtējuma veikšanai. Šajos kritērijos vajadzības gadījumā būtu jāizmanto
 esošie valstu un starptautiskie standarti un jāietver dažādi sugas raksturojoši
 aspekti, to radītais risks un veids, kā tās nokļūst Savienībā, sugu negatīvā
 ekonomiskā, sociālā ietekme un ietekme uz bioloģisko daudzveidību, iespējamie
 ieguvumi no to izmantošanas un izmaksas par to ietekmes mīkstināšanu
 salīdzinājumā ar negatīvo ietekmi, kā arī sīki izstrādāta prognoze par vides,
 ekonomikas un sociālo kaitējumu izmaksām Savienības mērogā, parādot to
 nozīmīgumu Savienībai, lai turpmāk pamatotu rīcību. Lai veidotu sistēmu
 pakāpeniski un balstītos uz iegūto pieredzi, visaptverošā pieeja būtu jāizvērtē
 pēc pieciem gadiem.
 (13) Daži invazīvu svešzemju sugu
 dzīvnieki ir iekļauti Padomes 1996. gada 9. decembra Regulas (EK)
 Nr. 338/97 par savvaļas dzīvnieku un augu sugu aizsardzību, reglamentējot
 to tirdzniecību[17],
 B pielikumā, un to imports Savienībā ir aizliegts invazīvā rakstura dēļ un
 tāpēc, ka to introdukcija Savienībā negatīvi ietekmē vietējās sugas. Šīs sugas
 ir: Callosciurus erythraeus, Sciurus carolinensis, Oxyura jamaicensis,
 Lithobates (Rana) catesbeianus, Sciurus niger, Chrysemys picta,
 Trachemys scripta elegans. Lai nodrošinātu saskaņotu tiesisku regulējumu un
 vienveidotu noteikumus par invazīvām svešzemju sugām Savienības mērogā, šie
 invazīvie svešzemju dzīvnieki būtu jāuzskata par prioritārā kārtā iekļaujamiem
 sarakstā kā invazīvas svešzemju sugas, kas rada bažas Savienībai.
 (14) Profilakse ir kopumā videi
 vēlamāka un rentablāka nekā reaģēšana uz notikušu faktu, un tā būtu jānosaka kā
 prioritāra, un, tā kā jaunas sugas var nepārtraukti turpināt introducēties
 Savienībā un esošās svešzemju sugas izplatās un palielina savu areālu, ir
 jānodrošina, lai invazīvo svešzemju sugu, kas rada bažas Savienībai, saraksts
 tiktu pastāvīgi pārskatīts un atjaunināts.
 (15) Dažas sugas, kas ir invazīvas
 Savienībā, var būt vietējās sugas dažos tālākajos Savienības reģionos un
 otrādi. Komisijas paziņojumā “Tālākie reģioni: Eiropas priekšrocība”[18] tika atzīts, ka tālāko reģionu
 ievērojamā bioloģiskā daudzveidība prasa izstrādāt un ieviest pasākumus, lai
 novērstu un pārvaldītu invazīvu svešzemju sugu izplatību šajos reģionos, kā
 noteikts Līgumā par Eiropas Savienības darbību, ņemot vērā Eiropadomes
 2010. gada 29. oktobra Lēmumu 2010/718/ES, ar ko groza statusu,
 kas Senbertelemī salai piešķirts attiecībā uz Eiropas Savienību[19], un 2012. gada
 11. jūlija Lēmumu 2012/419/ES, ar ko groza statusu, kas Majotai
 piešķirts attiecībā uz Eiropas Savienību[20].
 Tāpēc visiem šo jauno noteikumu nosacījumiem būtu jāattiecas uz tālākajiem
 Savienības reģioniem, izņemot tos nosacījumus, kuri skar invazīvās svešzemju
 sugas, kas rada bažas Savienībai, bet kuras ir šo reģionu vietējās sugas.
 Turklāt, lai nodrošinātu vajadzīgo bioloģiskās daudzveidības aizsardzību šajos
 reģionos, attiecīgajām dalībvalstīm ir nepieciešams papildus invazīvo svešzemju
 sugu, kas rada bažas Savienībai, sarakstam izveidot īpašus to invazīvo
 svešzemju sugu sarakstus saviem tālākajiem reģioniem, uz kurām arī attiektos
 šie jaunie noteikumi.
 (16) Riski un bažas saistībā ar
 invazīvām svešzemju sugām ir pārrobežu problēma, kas skar visu Savienību. Tāpēc
 ir būtiski Savienības līmenī pieņemt aizliegumu apzināti ievest Savienībā,
 pavairot, audzēt, transportēt, pirkt, pārdot, izmantot, apmainīt, turēt un
 izplatīt invazīvas svešzemju sugas, kas rada bažas Savienībai, nodrošinot, ka
 visā Savienībā tiek īstenota saskaņota rīcība, lai izvairītos no iekšējā tirgus
 izkropļošanas un novērstu situācijas, kad vienā dalībvalstī īstenotās rīcības
 efektivitāti mazina citas dalībvalsts rīcības trūkums.
 (17) Lai veicinātu zinātnisko
 izpēti un ex situ saglabāšanas darbības, ir jāparedz īpaši
 noteikumi attiecībā uz tām invazīvajām svešzemju sugām, kas rada bažas
 Savienībai un uz ko šīs darbības attiecas. Minētās darbības būtu jāveic
 ierobežotas turēšanas apstākļos, kur organismi ir norobežoti un kur ir veikti
 visi nepieciešamie pasākumi, lai novērstu invazīvu svešzemju sugu, kas rada
 bažas Savienībai, izbēgšanu vai nelikumīgu izplatīšanu.
 (18) Var būt gadījumi, kad
 svešzemju sugas, kuras vēl nav atzītas par invazīvām svešzemju sugām, kas rada
 bažas Savienībai, parādās pie Savienības robežām vai tiek atklātas Savienības
 teritorijā. Tāpēc dalībvalstīm būtu jādod iespēja, balstoties uz pieejamiem
 zinātniskiem pierādījumiem, veikt noteiktus ārkārtas pasākumus. Šādi ārkārtas
 pasākumi ļautu nekavējoties reaģēt uz sugām, kas var radīt riskus saistībā ar
 to introdukciju, naturalizāciju un izplatīšanos šajās valstīs, kamēr
 dalībvalstis atbilstīgi Pasaules Tirdzniecības organizācijas nolīgumu
 piemērojamajiem noteikumiem novērtē to radītos reālos riskus, jo īpaši
 attiecībā uz šo sugu atzīšanu par invazīvām svešzemju sugām, kas rada bažas
 Savienībai. Lai nodrošinātu atbilstību Pasaules Tirdzniecības organizācijas
 nolīgumu noteikumiem, ir jāapvieno valstu ārkārtas pasākumi ar iespēju veikt
 ārkārtas pasākumus Savienības mērogā. Turklāt Savienības mēroga ārkārtas pasākumi
 nodrošinātu Savienību ar ātras rīcības mehānismu atbilstīgi piesardzības
 principam gadījumā, ja pastāv jaunas invazīvas svešzemju sugas ienākšanas
 nenovēršami draudi.
 (19) Dalībvalstīm vajadzētu būt
 iespējai pieņemt stingrākus pasākumus, lai apkarotu invazīvas svešzemju sugas
 un proaktīvi rīkotos attiecībā uz sugām, kuras nav iekļautas invazīvo svešzemju
 sugu, kas rada bažas Savienībai, sarakstā. Tāpēc, pieņemot aktīvāku nostāju
 attiecībā uz sarakstā neiekļautajām sugām, būtu jāprasa izdot izplatīšanas atļauju,
 lai varētu izplatīt vidē tādas invazīvas svešzemju sugas, kuras nav iekļautas
 invazīvo svešzemju sugu, kas rada bažas Savienībai, sarakstā, bet par kurām
 dalībvalstis ir atradušas pierādījumus, ka tās rada risku. Sīki izstrādāti
 noteikumi par svešzemju sugu izmantošanas atļaušanu akvakultūrā jau ir iekļauti
 Regulā (EK) Nr. 708/2007, un dalībvalstīm tie būtu jāņem vērā šajā
 kontekstā.
 (20) Liela daļa invazīvo svešzemju
 sugu Savienībā ir introducētas neapzināti. Tāpēc ir ļoti svarīgi pārvaldīt sugu
 neapzinātas introdukcijas izplatības ceļus. Šajā ziņā rīcībai vajadzētu būt
 pakāpeniskai, ņemot vērā salīdzinoši mazo pieredzi šajā jomā. Rīcībai būtu
 jāietver brīvprātīgi pasākumi, piemēram, Starptautiskās Jūrniecības
 organizācijas Pamatnostādnes par kuģu bioloģiskās apaugšanas kontroli un
 pārvaldību, un obligāti pasākumi, un tai būtu jābalstās uz Savienībā un
 dalībvalstīs iegūto pieredzi dažu izplatības ceļu pārvaldībā, tostarp uz
 pasākumiem, ko nosaka Starptautiskā Konvencija par kuģu balasta ūdeņu un nosēdumu
 kontroli un apsaimniekošanu.
 (21) Lai izstrādātu piemērotu
 zināšanu bāzi invazīvo svešzemju sugu radīto problēmu risināšanai, ir svarīgi,
 ka dalībvalstis veic šo sugu izpēti, monitoringu un uzraudzību. Tā kā
 uzraudzības sistēmas nodrošina vispiemērotākos līdzekļus jaunu invazīvu
 svešzemju sugu agrīnai atklāšanai un jau naturalizējušos sugu izplatības
 noteikšanai, tajās būtu jāietver gan mērķtiecīgi, gan vispārēji apsekojumi un
 jāiesaista dažādas nozares un ieinteresētās personas, tostarp vietējie iedzīvotāji.
 Uzraudzības sistēmām būtu jāpievērš pastāvīga uzmanība ikvienai jaunai
 invazīvai svešzemju sugai jebkur Savienībā. Lai nodrošinātu efektivitāti un
 rentabilitāti, būtu jāpiemēro ar Savienības tiesību aktiem jau izveidotās
 robežkontroles, uzraudzības un monitoringa sistēmas, jo īpaši tās, kas minētas
 Direktīvās 2009/147/EK, 92/43/EEK, 2008/56/EK un 2000/60/EK.
 (22) Lai novērstu invazīvu
 svešzemju sugu apzinātu introdukciju, būtu jāveic oficiālas dzīvnieku un augu
 kontroles. Dzīviem dzīvniekiem un augiem būtu jānonāk Savienībā caur
 dalībvalstu norādītajiem robežkontroles punktiem saskaņā ar Regulu (ES)
 Nr. XXX/XXXX [par oficiālajām kontrolēm COM(2013)265]. Lai
 nodrošinātu efektivitāti un izvairītos no paralēlu robežkontroles sistēmu
 izveides, pirmajā robežkontroles punktā būtu arī jāverificē, vai šīs sugas ir
 invazīvas svešzemju sugas, kas rada bažas Savienībai. Tos dzīvniekus un augus,
 uz kuriem neattiecas Regula (ES) Nr. XXX/XXXX [par oficiālajām
 kontrolēm COM(2013)265] vai kuri ir atbrīvoti no oficiālajām kontrolēm
 robežkontroles punktos, ieved Kopienas muitas teritorijā caur citiem ieejas
 punktiem un pārbauda tur.
 (23) Pēc invazīvu svešzemju sugu
 introdukcijas izšķiroši svarīga ir to agrīna atklāšana un steidzami izskaušanas
 pasākumi, lai novērstu to naturalizēšanos un izplatīšanos. Visefektīvākā un
 rentablākā reaģēšana bieži ir pēc iespējas drīzāka populācijas izskaušana,
 kamēr īpatņu skaits vēl ir neliels. Gadījumā, ja izskaušana nav iespējama vai
 izskaušanas izmaksas ilgtermiņā pārsniedz vides, ekonomiskos un sociālos
 ieguvumus, būtu jāveic ierobežošanas un kontroles pasākumi.
 (24) Dažu invazīvo svešzemju sugu
 nepieciešamā izskaušana un pārvaldīšana var radīt sāpes, mokas, bailes vai cita
 veida ciešanas dzīvniekiem, pat tad, ja izmanto vislabākos pieejamos tehniskos
 līdzekļus. Šī iemesla dēļ dalībvalstīm un ikvienam, kas iesaistīts invazīvu
 svešzemju sugu izskaušanā, kontrolē vai ierobežošanā, būtu jāveic nepieciešamie
 pasākumi, lai procesa laikā līdz minimumam samazinātu dzīvnieku sāpes, mokas un
 ciešanas, pēc iespējas ņemot vērā paraugprakses šajā jomā, piemēram, Pasaules
 Dzīvnieku veselības organizācijas (OIE) izstrādātos pamatprincipus par
 dzīvnieku labturību.
 (25) Invazīvās svešzemju sugas
 parasti rada kaitējumu ekosistēmām un samazina to izturētspēju. Tāpēc ir
 vajadzīgi atjaunošanas pasākumi, lai nostiprinātu ekosistēmu izturētspēju pret
 invāzijām, izlabotu radīto kaitējumu un veicinātu sugu un biotopu aizsardzības
 statusa saglabāšanu saskaņā ar Direktīvas 2009/147/EK 4. pantu un Direktīvas 92/43/EEK
 6. pantu, iekšējo virszemes ūdeņu, pārejas ūdeņu, piekrastes ūdeņu un
 gruntsūdeņu ekoloģiskā statusa saglabāšanu saskaņā ar
 Direktīvas 2000/60/EK 11. pantu un jūras ūdeņu vides statusa
 saglabāšanu saskaņā ar Direktīvas 2008/56/EK 13. pantu.
 (26) Invazīvu svešzemju sugu
 apkarošanas sistēmas pamatā vajadzētu būt centralizētai informācijas sistēmai,
 kurā sakopota esošā informācija par svešzemju sugām Savienībā un kurā iespējams
 piekļūt informācijai par sugu klātbūtni, izplatību, ekoloģiju, invāzijas vēsturi
 un visai citai informācijai, kas nepieciešama politikas pamatošanai un
 pārvaldības lēmumu pieņemšanai.
 (27) Eiropas Parlamenta un Padomes
 2003. gada 26. maija Direktīva 2003/35/EK, ar ko paredz
 sabiedrības līdzdalību dažu ar vidi saistītu plānu un programmu izstrādē[21], izveido regulējumu attiecībā
 uz sabiedrisko apspriešanu, pieņemot ar vidi saistītus lēmumus. Definējot
 rīcību attiecībā uz invazīvām svešzemju sugām, ar patiesu sabiedrības
 līdzdalību būtu jādod iespēja sabiedrībai paust un lēmumu pieņēmējam ņemt vērā
 viedokļus un bažas, kas var būt būtiski šo lēmumu pieņemšanai, tādējādi
 palielinot lēmumu pieņemšanas procesa atbildīgumu un pārredzamību un dodot
 ieguldījumu sabiedrības informētībā par vides jautājumiem un atbalstu
 pieņemtajiem lēmumiem.
 (28) Lai nodrošināto vienotus
 nosacījumus šīs regulas piemērošanā, īstenošanas pilnvaras, kas saistītas ar
 invazīvo svešzemju sugu, kas rada bažas Savienībai, saraksta pieņemšanu un
 atjaunināšanu, atkāpju no ātras izskaušanas pienākuma paredzēšanu un Savienības
 mēroga ārkārtas pasākumu pieņemšanu, būtu jāuztic Komisijai. Minētās pilnvaras
 būtu jāizmanto saskaņā ar Eiropas Parlamenta un Padomes 2011. gada
 16. februāra Regulu (ES) Nr. 182/2011, ar ko nosaka normas un
 vispārīgus principus par dalībvalstu kontroles mehānismiem, kuri attiecas uz
 Komisijas īstenošanas pilnvaru izmantošanu[22].
 (29) Lai varētu ņemt vērā jaunākos
 zinātnes atklājumus vides jomā, pilnvaras pieņemt tiesību aktus saskaņā ar
 Līguma par Eiropas Savienības darbību 290. pantu attiecībā uz to, kā
 secināt, ka invazīvās svešzemju sugas spēj izveidot dzīvotspējīgas populācijas
 un izplatīties, un lai noteiktu riska novērtējumu izstrādes kopējos elementus,
 būtu jādeleģē Komisijai. Jo īpaši svarīgi ir, ka Komisija sagatavošanas darba
 laikā īsteno atbilstīgas apspriešanās, tostarp ekspertu līmenī. Komisijai,
 sagatavojot un noformējot deleģētos aktus, būtu jānodrošina vienlaicīga,
 laicīga un atbilstīga attiecīgo dokumentu nosūtīšana Eiropas Parlamentam un
 Padomei.
 (30) Lai nodrošinātu atbilstību šai
 regulai, ir svarīgi, ka dalībvalstis par pārkāpumiem piemēro preventīvas,
 efektīvas un samērīgas sankcijas, ņemot vērā pārkāpuma raksturu un smagumu.
 (31) Lai dotu iespēju
 nekomerciāliem īpašniekiem līdz dzīvnieka dabīgai nāvei paturēt savus
 lolojumdzīvniekus, kas pieder pie sugām, kuras iekļautas sarakstā kā invazīvas
 svešzemju sugas, kas rada bažas Savienībai, ir jāparedz pārejas pasākumi ar
 nosacījumu, ka tiek veikts viss iespējamais, lai nepieļautu šo dzīvnieku
 izbēgšanu vai vairošanos.
 (32) Lai tiesiski paļāvīgi
 komerciālie operatori, piemēram, tie, kuri saņēmuši atļauju saskaņā ar
 Regulu (EK) Nr. 708/2007, pēc tam, kad būs stājušies spēkā šie jaunie
 noteikumi, varētu iztukšot savus invazīvo svešzemju sugu krājumus, kas rada
 bažas Savienībai, ir pamatoti dot tiem divus gadus laika attiecīgo īpatņu
 nokaušanai, pārdošanai vai nodošanai pētniecības vai ex situ
 saglabāšanas iestādēm.
 (33) Tā kā piedāvātās rīcības
 mērķus, proti, invazīvu svešzemju sugu ieviešanās aizkavēšanu un pārvaldību,
 dalībvalstis, rīkojoties atsevišķi, nevar sasniegt pietiekamā apjomā un tā kā
 veicamo pasākumu apjoma un ietekmes dēļ tos labāk var sasniegt Savienības
 mērogā, Savienība var pieņemt pasākumus saskaņā ar subsidiaritātes principu,
 kas noteikts Līguma par Eiropas Savienību 5. pantā. Saskaņā ar minētajā
 pantā noteikto proporcionalitātes principu ar šo tiesību aktu paredz tikai
 tādus noteikumus, kas vajadzīgi, lai sasniegtu minētos mērķus,
 IR PIEŅĒMUŠI ŠO REGULU.
 I NODAĻA
 VISPĀRĪGI NOTEIKUMI
 1. pants
 Priekšmets
 Šajā regulā izklāstīti noteikumi par to, kā
 novērst, līdz minimumam samazināt un mīkstināt apzinātas un neapzinātas
 invazīvu svešzemju sugu introdukcijas un izplatīšanas radīto negatīvo ietekmi
 uz bioloģisko daudzveidību un ekosistēmu pakalpojumiem.
 2. pants
 Darbības joma
 1. Šī regula attiecas uz visām
 invazīvajām svešzemju sugām Savienībā, kas definētas 3. panta
 2. punktā.
 2. Šī regula neattiecas uz:
 (a)
 sugām, kas maina savu dabisko areālu bez cilvēka
 iejaukšanās, reaģējot uz mainīgiem ekoloģiskajiem apstākļiem un klimata pārmaiņām;
 (b)
 ģenētiski modificētiem organismiem, kas definēti
 Direktīvas 2001/18/EK 2. pantā;
 (c)
 regulētām dzīvnieku slimībām, kas definētas Regulas
 (ES) Nr. XXX/XXXX [dzīvnieku veselības tiesību akts – COM(2013)
 260 final] 4. panta 1. punkta 14) apakšpunktā;
 (d)
 augu kaitēkļiem, kas minēti sarakstā saskaņā ar
 Regulas (ES) Nr. XXX/XXXX [par augu veselību – COM(2013) 267 final]
 5. panta 2. punktu vai 32. panta 3. punktu vai uz kuriem
 attiecas pasākumi saskaņā ar minētās regulas 29. panta 1. punktu;
 (e)
 sugām, kas minētas Regulas (EK) Nr. 708/2007
 IV pielikumā;
 (f)
 mikroorganismiem, kas ražoti vai importēti
 izmantošanai jau apstiprinātos augu aizsardzības produktos vai tādos, kuru
 novērtēšana saskaņā ar Regulu (EK) Nr. 1107/2009 vēl turpinās;
 (g)
 mikroorganismiem, kas ražoti vai importēti
 izmantošanai jau apstiprinātos biocīdos produktos vai tādos, kuri tiek
 piedāvāti Savienības tirgū saskaņā ar Regulu (ES) Nr. 528/2012.
 3. pants
 Definīcijas
 Šajā regulā piemēro šādas definīcijas:
 (1)
 “svešzemju sugas” ir jebkuri dzīvi dzīvnieku, augu,
 sēņu vai mikroorganismu sugu, pasugu vai zemāka taksona īpatņi vai eksemplāri,
 kas introducēti ārpus to dabiskās kādreizējās vai tagadējās izplatības
 teritorijas; tās ietver jebkuru šādu organismu daļu, dzimumšūnas, sēklas, olas
 vai dzinumus, kā arī jebkurus hibrīdus, pasugas vai šķirnes, kuras varētu
 izdzīvot un savairoties;
 (2)
 “invazīvas svešzemju sugas” ir svešzemju sugas, par
 kurām riska novērtēšanā ir konstatēts, ka to introdukcija vai izplatīšanās
 apdraud bioloģisko daudzveidību un ekosistēmu pakalpojumus, un kuras var arī
 negatīvi ietekmēt cilvēka veselību vai ekonomiku;
 (3)
 “invazīvas svešzemju sugas, kas rada bažas
 Savienībai” ir invazīvas svešzemju sugas, kuru negatīvā ietekme tiek uzskatīta
 par tādu, kuras novēršanai vajadzīga saskaņota rīcība Savienības mērogā
 atbilstīgi 4. panta 2. punktam;
 (4)
 “bioloģiskā daudzveidība” ir dzīvo organismu
 dažādība visās vidēs, tai skaitā sauszemes, jūras un citās ūdens ekosistēmās un
 ekoloģiskajos kompleksos, kuru sastāvdaļas tie ir; tā ietver daudzveidību sugas
 ietvaros, starp sugām un starp ekosistēmām;
 (5)
 “ekosistēmu pakalpojumi” ir tiešs vai netiešs
 ekosistēmu devums cilvēka labklājībai;
 (6)
 “introdukcija” ir sugu migrācija ar cilvēka
 starpniecību ārpus to dabiskās kādreizējās vai tagadējās izplatības
 teritorijas;
 (7)
 “pētniecība” ir aprakstošs vai eksperimentāls
 darbs, ko veic saskaņā ar regulētiem nosacījumiem, lai iegūtu jaunas zināšanas
 vai izstrādātu jaunus produktus, tai skaitā invazīvu svešzemju sugu ģenētisko
 īpašību — izņemot invāzijas spēju — sākotnēja identifikācija, raksturošana
 un izdalīšana tikai tiktāl, cik tas ir būtiski, lai veicinātu šo īpašību
 pavairošanu neinvazīvās sugās;
 (8)
 “turēšana ierobežotos apstākļos” ir organisma
 turēšana slēgtās telpās, no kurām izbēgšana vai izplatīšanās nav iespējama;
 (9)
 “ex situ saglabāšana” ir bioloģiskās
 daudzveidības elementu saglabāšana ārpus to dabiskās dzīvotnes;
 (10)
 “izplatības ceļš” ir bioloģisko invāziju ceļi un
 mehānismi;
 (11)
 “agrīna noteikšana” ir invazīvas svešzemju sugas
 klātbūtnes apstiprināšana vidē, pirms suga ir plaši izplatījusies;
 (12)
 “izskaušana” ir invazīvas svešzemju sugas
 populācijas pilnīga un pastāvīga iznīcināšana ar fiziskiem, ķīmiskiem vai
 bioloģiskiem līdzekļiem;
 (13)
 “plaši izplatīta” ir invazīva svešzemju suga, kuras
 populācija ir pārdzīvojusi naturalizācijas posmu, kurā tā kļūst par
 pašpietiekamu populāciju, un ir izplatījusies, ieņemot lielu daļu no iespējamā
 areāla, kurā tā spēj izdzīvot un vairoties;
 (14)
 “pārvaldība” ir fiziska, ķīmiska vai bioloģiska
 rīcība, kuras mērķis ir invazīvas svešzemju sugas populācijas izskaušana, kontrole
 vai ierobežošana;
 (15)
 “ierobežošana” ir pasākumi, kuru mērķis ir radīt
 barjeras, kas līdz minimumam samazinātu invazīvas svešzemju sugas populācijas
 izkliedēšanas un izplatīšanas risku ārpus skartās teritorijas;
 (16)
 “populācijas kontrole” ir fiziski, ķīmiski vai
 bioloģiski pasākumi, ko piemēro invazīvas svešzemju sugas populācijai ar mērķi
 pēc iespējas samazināt indivīdu skaitu tā, lai, nespējot sugu izskaust, līdz
 minimumam samazinātu tās invazīvo spēju un nelabvēlīgo ietekmi uz bioloģisko
 daudzveidību un ekosistēmu pakalpojumiem vai uz cilvēka veselību un ekonomiku.
 4. pants
 Invazīvo svešzemju sugu, kas rada bažas Savienībai, saraksts
 1. Invazīvo svešzemju sugu, kas
 rada bažas Savienībai, sarakstu pieņem un atjaunina Komisija ar īstenošanas
 aktiem, pamatojoties uz 2. punktā noteiktajiem kritērijiem. Īstenošanas
 aktus pieņem saskaņā ar 22. panta 2. punktā minēto pārbaudes
 procedūru.
 2. Invazīvās svešzemju sugas
 iekļauj 1. punktā minētajā sarakstā tikai tad, ja tās atbilst šādiem
 kritērijiem:
 (a)
 ņemot vērā pieejamos zinātniskos pierādījumus, ir
 konstatēts, ka tās ir svešas Savienības teritorijā, izņemot tālākos reģionus;
 (b)
 ņemot vērā pieejamos zinātniskos pierādījumus, ir
 konstatēts, ka tās spēj izveidot dzīvotspējīgu populāciju un izplatīties vidē
 esošajos vai sakarā ar klimata pārmaiņām paredzamajos apstākļos jebkur
 Savienībā, izņemot tālākos reģionus;
 (c)
 riska novērtējumā, kas veikts saskaņā ar
 5. panta 1. punktu, ir parādīts, ka, lai novērstu to naturalizāciju
 un izplatīšanos, ir vajadzīga rīcība Savienības mērogā.
 3. Dalībvalstis var iesniegt
 Komisijai pieprasījumus par invazīvu svešzemju sugu iekļaušanu 1. punktā
 minētajā sarakstā. Šajos pieprasījumos iekļauj šādu informāciju:
 (d)
 sugas nosaukums;
 (e)
 riska novērtējums, kas veikts saskaņā ar
 5. panta 1. punktu;
 (f)
 pierādījumi, ka suga atbilst 2. punktā
 minētajiem kritērijiem.
 4. Sarakstā, kas minēts
 1. punktā, ir ne vairāk kā piecdesmit sugu, tai skaitā visas sugas, kuras
 var tikt pievienotas 9. pantā paredzēto ārkārtas pasākumu īstenošanas
 rezultātā.
 5. pants
 Riska novērtēšana un deleģētie akti
 1. Komisija vai, attiecīgā
 gadījumā, dalībvalstis veic 4. panta 2. punkta c) apakšpunktā un
 3. punkta b) apakšpunktā minēto riska novērtējumu, iekļaujot šādus
 elementus:
 (a)
 sugas apraksts, norādot tās taksonomisko
 identitāti, tās vēsturi, dabisko areālu, iespējamo areālu;
 (b)
 sugas reprodukcijas un izplatības modeļu apraksts,
 tai skaitā novērtējums, vai pastāv tādi vides apstākļi, kas nepieciešami
 reprodukcijai un izplatībai;
 (c)
 iespējamo apzinātas un neapzinātas ienākšanas un
 izplatības ceļu apraksts, tai skaitā — attiecīgā gadījumā — preces,
 ar kurām suga parasti tiek saistīta;
 (d)
 rūpīgs ienākšanas, naturalizēšanās, izplatīšanās
 riska novērtējums attiecīgajos bioloģiski ģeogrāfiskos reģionos pašreizējos
 apstākļos un sakarā ar klimata pārmaiņām paredzamos apstākļos;
 (e)
 sugas pašreizējās izplatības apraksts, tai skaitā
 tas, vai suga jau atrodas Savienībā vai tās kaimiņvalstīs;
 (f)
 apraksts par negatīvo ietekmi uz bioloģisko
 daudzveidību un ekosistēmu pakalpojumiem, tai skaitā uz vietējām sugām,
 aizsargātām teritorijām, apdraudētām dzīvotnēm, uz cilvēka veselību un
 ekonomiku, ietverot turpmākās ietekmes svarīguma novērtējumu;
 (g)
 kvantitatīva prognoze par kaitējuma radītajām
 izmaksām Savienības mērogā, parādot to nozīmīgumu Savienībai, lai papildus
 pamatotu rīcību, jo kopējais kaitējums būtu lielāks par ietekmes mīkstināšanas
 izmaksām;
 (h)
 apraksts par sugas iespējamo izmantošanu un ar to
 saistītajiem ieguvumiem.
 2. Saskaņā ar 23. pantu
 Komisija ir tiesīga pieņemt deleģētus aktus, lai precīzāk noteiktu
 4. panta 2. punkta b) apakšpunktā minēto pieļaujamo zinātnisko
 pierādījumu veidu un sniegtu šī panta 1. punkta a) līdz h) apakšpunktā
 minēto elementu piemērošanas sīku aprakstu, tai skaitā šo elementu novērtēšanas
 metodoloģiju, ņemot vērā attiecīgos valsts un starptautiskos standartus un
 nepieciešamību noteikt prioritāti pasākumiem pret tādām sugām, kas nodara vai
 var nodarīt būtisku ekonomisku kaitējumu, tai skaitā tādu, kāds rodas,
 samazinoties bioloģiskajai daudzveidībai.
 6. pants
 Noteikumi tālākajiem reģioniem
 1. Uz sugām, kas iekļautas
 4. panta 1. punktā minētajā sarakstā un kas ir vietējās kādā tālākajā
 reģionā, neattiecas 7., 8., 11. un 13. līdz 17. panta noteikumi
 tajā tālākajā reģionā, kurā tās ir vietējās sugas.
 2. Ne vēlāk kā līdz [12 mēneši
 no šīs regulas stāšanās spēkā – norādīt datumu] katra dalībvalsts, kurai ir
 tālāki reģioni, apspriežoties ar šiem reģioniem, pieņem to invazīvo svešzemju
 sugu sarakstu, kuras rada bažas katram no tālākajiem reģioniem.
 3. Uz sugām, kas iekļautas
 2. punktā minētajos sarakstos, attiecīgajos tālākajos reģionos attiecas
 7., 8., 11. un 13. līdz 17. pants.
 4. Dalībvalstis nekavējoties
 paziņo Komisijai un informē citas dalībvalstis par 2. punktā minētajiem
 sarakstiem un visiem šo sarakstu atjauninājumiem.
 II nodaļa
 Profilakse
 7. pants
 Invazīvo svešzemju sugu, kas rada bažas Savienībai, aizliegums
 1. Sugas, kas iekļautas
 4. panta 1. punktā minētajā sarakstā, aizliegts apzināti:
 (a)
 ievest Savienības teritorijā vai vest tranzītā;
 (b)
 pavairot, ļaujot tām vairoties;
 (c)
 pārvadāt, izņemot sugu nogādāšanu uz iznīcināšanas
 vietām;
 (d)
 laist tirgū;
 (e)
 lietot vai apmainīt;
 (f)
 turēt vai audzēt, tai skaitā ierobežotas turēšanas
 apstākļos;
 (g)
 izplatīt vidē.
 2. Dalībvalstis novērš invazīvu
 svešzemju sugu, kas rada bažas Savienībai, neapzinātu introdukciju saskaņā ar
 11. panta 3. un 4. punktu.
 8. pants
 Pētniecības un ex situ saglabāšanas atļaujas
 1. Atkāpjoties no 7. panta
 1. punkta a), b), c), e) un f) apakšpunktā minētajiem
 aizliegumiem, dalībvalstis izveido atļauju sistēmu, kas ļauj iestādēm, kuras ir
 pilnvarotas veikt pētniecību vai ex situ saglabāšanu, īstenot šīs
 darbības ar invazīvām svešzemju sugām, kas rada bažas Savienībai.
 2. Dalībvalstis pilnvaro
 attiecīgās kompetentās iestādes izdot 1. punktā minētās atļaujas darbībām,
 kas tiek veiktas ierobežotas turēšanas apstākļos un atbilst visiem šiem
 nosacījumiem:
 (a)
 invazīvās svešzemju sugas, kas rada bažas
 Savienībai, tiek turētas un apstrādātas slēgtās telpās, kā minēts
 3. punktā;
 (b)
 darbības veic personāls, kam ir kompetento iestāžu
 noteiktā zinātniskā un tehniskā kvalifikācija;
 (c)
 pārvadāšanu uz slēgtajām telpām un no tām ir
 atļāvusi kompetentā iestāde, un tā tiek veikta apstākļos, kas izslēdz invazīvo
 svešzemju sugu izbēgšanu;
 (d)
 ja invazīvās svešzemju sugas ir dzīvnieki, tie pēc
 iespējas tiek marķēti;
 (e)
 izbēgšanas, izplatīšanās vai pārvietošanas risks
 tiek reāli pārvaldīts, ņemot vērā sugu identitāti, bioloģiju un izkliedes
 līdzekļus, paredzētās darbības un slēgtās telpas, mijiedarbību ar vidi un citus
 būtiskus riska faktorus, ko šīs sugas rada;
 (f)
 tiek veikta nepārtraukta uzraudzība un ir
 sagatavots negadījumu novēršanas plāns, tai skaitā izskaušanas plāns, rīcībai
 iespējamās izbēgšanas vai izplatīšanās gadījumā;
 (g)
 atļauja, kas minēta 1. punktā, attiecas tikai
 uz tādu sugu un īpatņu skaitu, kāds ir vajadzīgs attiecīgajai pētniecībai vai ex situ
 saglabāšanai, un nepārsniedz slēgtās telpas kapacitāti. Tajā paredz
 ierobežojumus, kas nepieciešami, lai mazinātu attiecīgo sugu izbēgšanas vai
 izplatīšanās risku. Atļauja paliek kopā ar attiecīgajām invazīvajām svešzemju
 sugām visu laiku, kamēr sugas tiek turētas, ievestas vai pārvadātas Savienībā.
 3. Īpatņus uzskata par turētiem
 slēgtās telpās, ja ir izpildīti šādi nosacījumi:
 (a)
 tie ir fiziski izolēti un nevar izbēgt vai
 izplatīties ārpus telpām, vai tos nevar pārvietot personas, kurām nav atļaujas
 to darīt; uzkopšanas un uzturēšanas protokoli nodrošina, ka neviens īpatnis vai
 organisma daļa, kas spēj vairoties, nevar izbēgt, izplatīties vai to nevar
 pārvietot personas, kurām nav atļaujas to darīt;
 (b)
 to pārvietošana no telpām, atbrīvošanās no tiem vai
 iznīcināšana tiek veikta tā, lai izslēgtu izplatīšanos vai pavairošanos ārpus
 šīm telpām.
 4. Pieprasot atļauju, iestāde
 iesniedz visus nepieciešamos pierādījumus, kas ļauj kompetentajai iestādei
 novērtēt, vai 2. un 3. punkta nosacījumi ir izpildīti.
 9. pants
 Ārkārtas pasākumi
 1. Ja dalībvalstij ir
 pierādījumi par tādas invazīvas svešzemju sugas klātbūtni vai draudošo
 ienākšanas iespēju tās teritorijā, kas nav iekļauta 4. panta
 1. punktā minētajā sarakstā, bet par kuru attiecīgās kompetentās iestādes,
 pamatojoties uz iepriekšējiem zinātniskiem pierādījumiem, ir konstatējušas, ka
 tā, iespējams, atbilst 4. panta 2. punkta kritērijiem, dalībvalsts
 var nekavējoties veikt ārkārtas pasākumus, nosakot jebkuru no 7. panta
 1. punktā minētajiem aizliegumiem.
 2. Dalībvalsts, kas savas valsts
 teritorijā ievieš ārkārtas pasākumus, kuri ir saistīti ar 7. panta
 1. punkta a), c) vai d) apakšpunkta piemērošanu, nekavējoties
 paziņo Komisijai un citām dalībvalstīm par veiktajiem pasākumiem un
 pierādījumiem, kas pamato šos pasākumus.
 3. Attiecīgā dalībvalsts, ņemot
 vērā pieejamo tehnisko un zinātnisko informāciju, nekavējoties un jebkurā
 gadījumā 24 mēnešu laikā no dienas, kad pieņemts lēmums ieviest ārkārtas
 pasākumus, veic 5. panta prasībām atbilstošu riska novērtējumu par
 ārkārtas pasākumiem pakļautajām sugām, lai iekļautu tās 4. panta
 1. punktā minētajā sarakstā.
 4. Ja Komisija saņem
 2. punktā minēto paziņojumu vai ja tai ir citi pierādījumi par tādas
 invazīvas svešzemju sugas klātbūtni vai draudošo ienākšanas iespēju Savienībā,
 kura nav iekļauta 4. panta 1. punktā minētajā sarakstā, bet kura,
 iespējams, atbilst 4. panta 2. punkta kritērijiem, tā ar īstenošanas
 aktu, balstīdamās uz iepriekšējiem zinātniskiem pierādījumiem, izlemj, vai
 pastāv iespēja, ka šī suga atbilst minētajiem kritērijiem, un — ja tā
 secina, ka 4. panta 2. punktā minētie kritēriji visdrīzāk tiks
 izpildīti,— pieņem Savienības ārkārtas pasākumus, ar kuriem attiecībā uz šīs
 sugas radītajiem riskiem uz noteiktu laiku pēc vajadzības piemēro 7. panta
 1. punktā minētos aizliegumus. Minētos īstenošanas aktus pieņem saskaņā ar
 22. panta 2. punktā minēto pārbaudes procedūru.
 5. Ja to paredz 4. punktā
 minētie īstenošanas akti, atceļ vai groza dalībvalstu pasākumus, ko tās
 pieņēmušas saskaņā ar 1. punktu.
 6. Dalībvalsts, kas īsteno
 ārkārtas pasākumus, var saglabāt šos pasākumus līdz tā īstenošanas akta
 pieņemšanai, ar kuru paredz Savienības mēroga ārkārtas pasākumus atbilstīgi
 4. punktam vai ar kuru, pamatojoties uz riska novērtējumu, ko saskaņā ar
 3. punktu veikusi attiecīgā dalībvalsts, iekļauj sugu 4. panta
 1. punktā minētajā sarakstā.
 10. pants
 Ierobežojumi attiecībā uz invazīvu svešzemju sugu, kas rada bažas
 dalībvalstij, apzinātu izplatīšanu
 1. Dalībvalstis aizliedz
 apzinātu izplatīšanu vidē, ja šajā procesā organisms jebkādā nolūkā tiek
 izvietots vidē, bet netiek veikti nepieciešamie pasākumi, lai novērstu invazīvu
 svešzemju sugu, kuras nav invazīvas svešzemju sugas, kas rada bažas Savienībai,
 izbēgšanu un izplatīšanos, un ja dalībvalstis, pamatojoties uz zinātniskiem
 pierādījumiem, uzskata, ka šo sugu atbrīvošanas vai izplatīšanās nelabvēlīgā
 ietekme, pat ja nav pilnībā skaidra, ir nozīmīga minētās valsts teritorijā
 (“invazīva svešzemju suga, kas rada bažas dalībvalstij”).
 2. Dalībvalstis informē Komisiju
 un citas dalībvalstis par sugām, kuras tās uzskata par invazīvām svešzemju
 sugām, kas rada bažas dalībvalstij.
 3. Dalībvalstu kompetentās
 iestādes var izdot atļaujas konkrētai apzinātai invazīvu svešzemju sugu, kas
 rada bažas dalībvalstij, izplatīšanu, ja pilnībā izpildīti šādi nosacījumi:
 (a)
 nav alternatīvu neinvazīvu sugu, ko var izmantot,
 lai panāktu līdzīgus ieguvumus;
 (b)
 ieguvumi no attiecīgo sugu izplatīšanas
 salīdzinājumā ar kaitējuma risku ir ļoti lieli;
 (c)
 līdz ar izplatīšanu tiks paredzēti riska
 mīkstināšanas pasākumi, lai pēc iespējas samazinātu ietekmi uz bioloģisko
 daudzveidību un ekosistēmu pakalpojumiem, kā arī uz cilvēka veselību un
 ekonomiku;
 (d)
 tiek veikta piemērota uzraudzība un ir sagatavots
 negadījumu novēršanas plāns sugu izskaušanai, kas piemērojams gadījumā, ja
 kompetentā iestāde sugu nodarīto kaitējumu uzskata par nepieņemamu.
 4. Jebkuru atļauju svešzemju
 sugu introdukcijai, lai tās izmantotu akvakultūrā, izdod saskaņā ar Regulas
 (EK) Nr. 708/2007 noteikumiem.
 11. pants
 Rīcības plāni par invazīvu svešzemju sugu izplatības ceļiem
 1. Dalībvalstis ne vēlāk kā līdz
 [18 mēneši no šīs regulas stāšanās spēkā – norādīt datumu]
 visaptverošā veidā analizē invazīvu svešzemju sugu neapzinātas introdukcijas un
 izplatīšanās ceļus to teritorijās un nosaka tos ceļus, attiecībā uz kuriem
 vajadzīga prioritāra rīcība (“prioritāri ceļi”) sakarā ar ienākošo sugu
 daudzumu vai nodarīto kaitējumu. To darot, dalībvalstis pievērš īpašu uzmanību
 invazīvo svešzemju sugu, kas rada bažas Savienībai, introdukcijas ceļu
 analīzei.
 2. Ne vēlāk kā līdz [3 gadi
 no šīs regulas stāšanās spēkā – norādīt datumu] katra dalībvalsts izstrādā
 un īsteno rīcības plānu saistībā ar prioritārajiem ceļiem, kurus tā ir
 noteikusi saskaņā ar 1. punktu. Šajā rīcības plānā iekļauj rīcības grafiku
 un apraksta pasākumus, kas jāveic saistībā ar prioritārajiem ceļiem un lai
 novērstu invazīvu svešzemju sugu neapzinātu introdukciju un izplatīšanos
 Savienībā un vidē.
 3. Rīcības plānā, kas minēts
 2. punktā, iekļauj vismaz šādus pasākumus, kas izstrādāti, pamatojoties uz
 izmaksu un ieguvumu analīzi:
 (a)
 informētības paaugstināšanas pasākumi;
 (b)
 normatīvi pasākumi, lai pēc iespējas samazinātu
 preču un produktu, kā arī jebkādu transportlīdzekļu vai iekārtu piesārņojumu ar
 invazīvām svešzemju sugām, tostarp pasākumi saistībā ar invazīvu svešzemju sugu
 transportēšanu no trešām valstīm;
 (c)
 normatīvi pasākumi, lai nodrošinātu atbilstīgas
 pārbaudes pie Savienības robežām papildus oficiālajām kontrolēm, ko veic
 saskaņā ar 13. pantu;
 (d)
 pasākumi, kas paredzēti Starptautiskajā Konvencijā
 par kuģu balasta ūdeņu un nosēdumu kontroli un apsaimniekošanu.
 4. Rīcības plānu, kas izstrādāts
 saskaņā ar 2. punktu, nekavējoties nosūta Komisijai. Ik pēc četriem gadiem
 no iepriekšējās nosūtīšanas dalībvalstis pārskata rīcības plānu un atkārtoti
 nosūta to Komisijai.
 III nodaļa
 Agrīna atklāšana un ātra izskaušana
 12. pants
 Uzraudzības sistēma
 1. Dalībvalstis ne vēlāk kā līdz
 [18 mēneši no šīs regulas stāšanās spēkā – norādīt datumu] ievieš
 oficiālu uzraudzības sistēmu, kuras ietvaros, veicot apsekojumus, monitoringu
 vai citas procedūras, lai novērstu invazīvu svešzemju sugu izplatīšanos
 Savienībā, tiek vākti un reģistrēti dati par invazīvu svešzemju sugu
 sastopamību vidē.
 2. Uzraudzības sistēma, kas
 minēta 1. punktā:
 (a)
 aptver dalībvalstu teritoriju, lai noteiktu jaunu
 vai jau naturalizējušos invazīvo svešzemju sugu, kas rada bažas Savienībai,
 klātbūtni un izplatību;
 (b)
 ietver jūras ūdeņus, kā noteikts
 Direktīvas 2008/56/EK 3. panta 1. punktā;
 (c)
 ir pietiekami dinamiska, lai ātri noteiktu invazīvu
 svešzemju sugu, kas rada bažas Savienībai un kuru klātbūtne iepriekš nebija
 konstatēta, parādīšanos teritorijas vai teritorijas daļas vidē;
 (d)
 izmanto informāciju, ko sniedz esošās uzraudzības
 un monitoringa sistēmas, kuras minētas Direktīvas 92/43/EEK
 11. pantā, Direktīvas 2008/56/EK 11. pantā un
 Direktīvas 2000/60/EK 8. pantā.
 13. pants
 Oficiālās
 kontroles pie Savienības robežām
 1. Dalībvalstis ne vēlāk kā līdz
 [12 mēneši no šīs regulas stāšanās spēkā – norādīt datumu] ievieš
 pilnībā darbojošās struktūras, lai veiktu oficiālās kontroles saistībā ar
 Savienībā ievestiem dzīvniekiem un augiem, tostarp to sēklām, olām vai sakneņiem,
 kas nepieciešamas, lai novērstu invazīvu svešzemju sugu, kuras rada bažas
 Savienībai, apzinātu introdukciju Savienībā.
 2. Dalībvalstu iestādes veic
 1. punktā minēto Savienībā ievesto preču oficiālās kontroles pie
 Savienības robežām, pārbaudot, vai ir izpildīta viena no šīm prasībām:
 (a)
 preces nav iekļautas 4. panta 1. punktā
 minētajā sarakstā;
 (b)
 tām izdotās atļaujas, kas minētas 8. pantā, ir
 derīgas.
 3. Dokumentu, identitātes un,
 vajadzības gadījumā, fiziskas pārbaudes, kas minētas 2. punktā, notiek:
 (a)
 robežkontroles punktos, kas paredzēti Regulas (ES)
 Nr. XXX/XXXX [par oficiālajām kontrolēm COM(2013)265] 57. pantā;
 pārbauda 1. punktā minētās preces, uz kurām attiecas minētās regulas
 45. pants un kuras ir pakļautas oficiālām kontrolēm robežkontroles punktos;
 šajā gadījumā dalībvalstis uztic šo pienākumu kompetentajām iestādēm, kas
 paredzētas Regulas (ES) Nr. XXX/XXXX [par oficiālajām kontrolēm
 COM(2013)265] 3. pantā;
 (b)
 ienākšanas punktā Kopienas muitas teritorijā;
 pārbauda 1. punktā minētās preces, uz kurām neattiecas Regulas (ES)
 Nr. XXX/XXXX [par oficiālajām kontrolēm COM(2013)265] 45. pants vai
 kuras saskaņā ar tās pašas regulas 46. pantu ir atbrīvotas no oficiālajām
 kontrolēm robežkontroles punktos; šajā gadījumā dalībvalstis atbildību par šo
 preču pakļaušanu jebkādām muitas procedūrām uztic muitas iestādēm.
 4. Robežkontroles veikšanai
 norīkotajām iestādēm ir pienākums arī pārņemt un konfiscēt organismus, kas
 neatbilst 2. punkta nosacījumiem. Ja organismi tiek konfiscēti, tos uztic
 kompetentajai iestādei, kas atbild par šīs regulas piemērošanu. Dalībvalstis
 var deleģēt konkrētas funkcijas citām iestādēm.
 5. Reģistrējot veikto oficiālo
 kontroļu rezultātus un jebkurus lēmumus, kas pieņemti uz šī pamata, tostarp
 lēmumu par kravas neielaišanu, ņem vērā atbilstību 2. punkta a) un
 b) apakšpunkta prasībām.
 6. Dalībvalstis ievieš
 procedūras, lai nodrošinātu apmaiņu ar informāciju par kravām, kas ierodas, un
 patiesu un efektīvu rīcības saskaņošanu un sadarbību starp visām iesaistītajām
 iestādēm un kravas pārvadātāju saistībā ar 2. punktā minētajām pārbaudēm.
 7. Dalībvalstis izstrādā
 vadlīnijas un mācību programmas, lai atvieglotu invazīvu svešzemju sugu, kas
 rada bažas Savienībai, identifikāciju un atklāšanu, sadarbojoties visām
 iestādēm, kuras iesaistītas 2. punktā minētajās pārbaudēs. Muitas iestāžu
 mācību programmās iekļauj informāciju par to, kā aizpildāms vienotais
 administratīvais dokuments, ar kuru sniedz muitas deklarāciju.
 14. pants
 Paziņojumi par agrīnu atklāšanu
 1. Dalībvalstis izmanto saskaņā
 ar 12. pantu izveidoto uzraudzības sistēmu un 13. pantā paredzētajās
 oficiālajās kontrolēs savākto informāciju, lai veiktu invazīvu svešzemju sugu,
 kas rada bažas Savienībai, ienākšanas vai klātbūtnes agrīnu atklāšanu.
 2. Dalībvalstis nekavējoties
 rakstiski paziņo Komisijai un informē citas dalībvalstis par invazīvu svešzemju
 sugu, kas rada bažas Savienībai, klātbūtnes agrīnu atklāšanu, jo īpaši:
 (a)
 par jebkuras sugas, kura ietverta 4. panta
 1. punktā minētajā sarakstā un kuras klātbūtne to teritorijā vai
 teritorijas daļā iepriekš nebija novērojama, parādīšanos dalībvalstu teritorijā
 vai teritorijas daļā;
 (b)
 par jebkuras sugas, kas ietverta 4. panta
 1. punktā minētajā sarakstā, atkārtotu parādīšanos to teritorijā vai
 teritorijas daļā pēc tam, kad ticis ziņots par šīs sugas izskaušanu.
 15. pants
 Ātra izskaušana agrīnā invāzijas stadijā
 1. Pēc agrīnas atklāšanas un
 trīs mēnešos pēc 14. pantā minētā paziņojuma par agrīnu atklāšanu
 dalībvalstis veic izskaušanas pasākumus un paziņo par šiem pasākumiem
 Komisijai, un informē pārējās dalībvalstis.
 2. Veicot izskaušanas pasākumus,
 dalībvalstis nodrošina, ka ar izmantotajām metodēm faktiski ir panākta
 attiecīgo invazīvo svešzemju sugu pilnīga un pastāvīga aizvākšana, ir pienācīgi
 ņemta vērā to ietekme uz cilvēka veselību un vidi un ir nodrošināts, ka
 dzīvnieki, pret kuriem vērsti šie pasākumi, tiek pasargāti no sāpēm, stresa vai
 ciešanām, ja no tām ir iespējams izvairīties.
 3. Uzraudzības sistēma, kas
 paredzēta 12. pantā, tiek veidota un izmantota tā, lai uzraudzītu arī
 izskaušanas efektivitāti.
 4. Par invazīvas svešzemju
 sugas, kas rada bažas Savienībai, populācijas izskaušanu dalībvalstis paziņo
 Komisijai un informē arī pārējās dalībvalstis.
 5. Dalībvalstis informē Komisiju
 un pārējās dalībvalstis arī par veikto pasākumu efektivitāti.
 16. pants
 Atkāpes no ātras izskaušanas pienākuma
 1. Dalībvalstis var iesniegt
 Komisijai pieprasījumu par atkāpšanos no pienākuma piemērot 15. pantā
 minētos izskaušanas pasākumus invazīvām svešzemju sugām, kas rada bažas
 Savienībai un ir tikušas paziņotas ar 14. pantā minēto paziņojumu par
 agrīnu atklāšanu.
 2. Pieprasījumus par atkāpšanos
 balsta uz pamatotiem zinātniskiem pierādījumiem un iesniedz tikai tad, ja ir
 izpildīti šādi nosacījumi:
 (a)
 izskaušana ir izrādījusies tehniski neiespējama, jo
 pieejamās izskaušanas metodes nevar izmantot vidē, kur sugas ir
 naturalizējušās;
 (b)
 izmaksu un ieguvumu analīze, balstoties uz
 pieejamajiem datiem, ar saprātīgu ticamību parāda, ka izskaušanas izmaksas
 ilgtermiņā būs ļoti lielas un nesamērīgas ar ieguvumiem;
 (c)
 izskaušanas metodes nav pieejamas vai ir pieejamas,
 bet tās ļoti negatīvi ietekmē cilvēka veselību vai vidi.
 3. Dalībvalstis Komisijai
 iesniedz pienācīgi motivētu atkāpes pieprasījumu, kam pievieno 2. punkta
 a), b) un c) apakšpunktā minētos pierādījumus.
 4. Komisija, izmantojot
 īstenošanas aktus saskaņā ar 6. punktu, pieņem lēmumu par 3. punktā
 minētā pieprasījuma apstiprināšanu vai noraidīšanu.
 5. Šos īstenošanas aktus pieņem
 saskaņā ar 22. panta 2. punktā minēto pārbaudes procedūru.
 6. Dalībvalstis nodrošina, ka tik
 ilgi, kamēr nav pieņemts īstenošanas lēmums par atkāpi, kas pieprasīta saskaņā
 ar 3. punktu, tiek veikti ierobežošanas pasākumi, lai novērstu attiecīgo
 sugu tālāku izplatību.
 7. Ja apstiprina atkāpi no
 izskaušanas pienākuma, attiecīgajām sugām piemēro 17. pantā minētos
 pārvaldības pasākumus. Ja atkāpes pieprasījumu noraida, attiecīgā dalībvalsts
 nekavējoties piemēro 15. pantā minētos izskaušanas pasākumus.
 IV nodaļa
 Plaši izplatījušos invazīvo svešzemju sugu pārvaldība
 17. pants
 Pārvaldības pasākumi
 1. Ne vēlāk kā 12 mēnešos
 no dienas, kad invazīva svešzemju suga ir iekļauta 4. panta 1. punktā
 minētajā sarakstā, dalībvalstis, kuras savā teritorijā ir konstatējušas plaši
 izplatījušos šo invazīvo svešzemju sugu, kas rada bažas Savienībai, ievieš
 pārvaldības pasākumus tā, lai minētās sugas ietekme uz bioloģisko daudzveidību
 un ekosistēmu pakalpojumiem, cilvēka veselību un ekonomiku tiktu pēc iespējas
 samazināta. Šos pārvaldības pasākumus pamato ar izmaksu un ieguvumu analīzi, un
 tajos ietilpst arī 18. pantā minētie atjaunošanas pasākumi.
 2. Pārvaldības pasākumi sastāv
 no fiziskām, ķīmiskām vai bioloģiskām darbībām, kuru mērķis ir izskaust
 invazīvas svešzemju sugas, kontrolēt vai ierobežot to populāciju. Vajadzības
 gadījumā pārvaldības pasākumos ietilpst darbības, kuras vērstas uz jaunās sugas
 uzņemošo ekosistēmu un kuru mērķis ir palielināt ekosistēmas izturētspēju pret
 pašreizējām un turpmākām invāzijām.
 3. Piemērojot pārvaldības
 pasākumus, dalībvalstis nodrošina, ka izmantotajās metodēs ir pienācīgi ņemta
 vērā to ietekme uz cilvēka veselību un vidi un ir nodrošināts, ka dzīvnieki,
 pret kuriem vērsti šie pasākumi, tiek pasargāti no sāpēm, stresa vai ciešanām,
 ja no tām ir iespējams izvairīties.
 4. Uzraudzības sistēmu, kas
 minēta 12. pantā, izveido un izmanto, lai kontrolētu, cik efektīvi sugas
 izskaušanas, populācijas kontroles vai ierobežošanas pasākumi samazina ietekmi
 uz bioloģisko daudzveidību un ekosistēmu pakalpojumiem, cilvēka veselību un
 ekonomiku.
 5. Ja ir ievērojams risks, ka
 invazīva svešzemju suga, kas rada bažas Savienībai, izplatīsies kaimiņos esošā
 dalībvalstī, dalībvalstis, kurās šī suga ir plaši izplatījusies, nekavējoties
 informē kaimiņos esošās dalībvalstis un Komisiju. Vajadzības gadījumā
 attiecīgās dalībvalstis izveido kopīgus pārvaldības pasākumus. Gadījumos, kad
 izplatīšanās var skart arī trešās valstis, skartā dalībvalsts apsver
 nepieciešamību informēt attiecīgās trešās valstis.
 18. pants
 Cietušo ekosistēmu atjaunošana
 1. Dalībvalstis īsteno samērīgus
 atjaunošanas pasākumus, lai palīdzētu atjaunoties ekosistēmai, kuru invazīvas
 svešzemju sugas, kas rada bažas Savienībai, ir degradējušas, kam nodarījušas
 kaitējumu vai kuru tās ir iznīcinājušas.
 2. Atjaunošanas pasākumos, kas
 minēti 1. punktā, ietver vismaz:
 (a)
 pasākumus, lai palielinātu traucējumam pakļautās
 ekosistēmas spēju pretoties šim traucējumam, absorbēt to, pielāgoties tam un
 atgūties no tā radītās ietekmes;
 (b)
 pasākumus, kas nodrošina atkārtotas invāzijas
 profilaksi pēc izskaušanas kampaņas.
 V nodaļa
 Nobeiguma noteikumi
 19. pants
 Ziņošana
 1. Ne vēlāk kā līdz [trīs
 gadi no šīs regulas stāšanās spēkā – norādīt datumu] un pēc tam ik pēc
 četriem gadiem dalībvalstis nosūta Komisijai šādu atjauninātu informāciju:
 (a)
 aprakstu par atbilstoši 12. pantam izveidoto
 uzraudzības sistēmu un svešzemju sugu, kas ienāk Savienībā, oficiālās kontroles
 sistēmu, kura izveidota atbilstoši 13. pantam;
 (b)
 aprakstu par invazīvo svešzemju sugu, kas rada
 bažas Savienībai, esošo izplatību to teritorijā;
 (c)
 informāciju par sugām, kas saskaņā ar
 10. panta 2. punktu tiek uzskatītas par invazīvām svešzemju sugām,
 kuras rada bažas dalībvalstij;
 (d)
 rīcības plānu, kas minēts 11. panta
 2. punktā;
 (e)
 agregētu informāciju, kas aptver visu valsts
 teritoriju, par izskaušanas pasākumiem, kas veikti saskaņā ar 15. pantu,
 un 17. pantā paredzētajiem pārvaldības pasākumiem un to efektivitāti;
 (f)
 to atļauju formu, kas minētas 8. pantā.
 2. Dalībvalstis paziņo Komisijai
 un informē pārējās dalībvalstis par to, kuras kompetentās iestādes atbild par
 šīs regulas piemērošanu.
 3. Piecu gadu laikā no [pieņemšanas
 datums] Komisija novērtē, cik efektīvas ir pašreizējās regulas prasības,
 tostarp 4. panta 1. punktā minētais saraksts, 11. panta
 3. punktā minētie rīcības plāni, uzraudzības sistēma, pārbaudes uz
 robežām, izskaušanas pienākums un pārvaldības saistības, un iesniedz ziņojumu
 Eiropas Parlamentam un Padomei, kuram var pievienot priekšlikumus par regulas
 grozīšanu, tostarp par izmaiņām 4. panta 1. punktā minētajā sarakstā.
 20. pants
 Informācijas atbalsta mehānisms
 1. Komisija pakāpeniski izveido
 informācijas atbalsta mehānismu, kas nepieciešams, lai atvieglotu šīs regulas
 piemērošanu.
 2. Sākuma posmā sistēma ietver
 datu atbalsta mehānismu, kas savstarpēji savieno esošās datu sistēmas par
 invazīvām svešzemju sugām, pievēršot īpašu uzmanību informācijai par
 invazīvajām svešzemju sugām, kas rada bažas Savienībai, un tādā veidā
 atvieglojot ziņošanu atbilstīgi 19. pantam.
 3. Otrajā posmā 2. punktā
 minētais datu atbalsta mehānisms kļūst par rīku, kas palīdz Komisijai apstrādāt
 attiecīgos paziņojumus, kas prasīti 14. panta 2. punktā.
 4. Trešajā posmā 2. punktā
 minētais datu atbalsta mehānisms kļūst par mehānismu informācijas apmaiņai par
 citiem šīs regulas piemērošanas aspektiem.
 21. pants
 Sabiedrības līdzdalība
 1. Rīcības plānu veidošanā
 saskaņā ar 11. pantu un pasākumu plānošanā saskaņā ar 17. pantu
 dalībvalstis nodrošina, ka sabiedrībai tiek dotas agrīnas un reālas iespējas
 piedalīties šo plānu un pasākumu sagatavošanā, grozīšanā vai pārskatīšanā tādā
 kārtībā, kuru dalībvalstis jau ir noteikušas atbilstīgi Direktīvas 2003/35/EK
 2. panta 3. punkta otrajai daļai.
 22. pants
 Komiteja
 1. Komisijai palīdz komiteja. Šī
 komiteja ir komiteja Regulas (ES) Nr. 182/2011[23] nozīmē.
 2. Ja ir atsauce uz šo punktu,
 piemēro Regulas (ES) Nr. 182/2011 5. pantu.
 23. pants
 Deleģēšanas īstenošana
 1. Pilnvaras pieņemt deleģētos
 aktus Komisijai piešķir, ievērojot šajā pantā paredzētos nosacījumus.
 2. Pilnvaras pieņemt
 5. panta 2. punktā minētos deleģētos aktus Komisijai piešķir uz
 nenoteiktu laiku no šīs regulas spēkā stāšanās dienas.
 3. Eiropas Parlaments vai Padome
 jebkurā laikā var atsaukt 5. panta 2. punktā minēto pilnvaru
 deleģējumu. Ar lēmumu par atsaukšanu izbeidz tajā norādīto tiesību deleģēšanu.
 Tas stājas spēkā nākamajā dienā pēc publicēšanas Eiropas Savienības
 Oficiālajā Vēstnesī vai vēlākā dienā, kas tajā norādīta. Tas neskar jau
 spēkā esošos deleģētos aktus.
 4. Tiklīdz tā pieņem deleģētu
 aktu, Komisija par to paziņo vienlaikus Eiropas Parlamentam un Padomei.
 5. Saskaņā ar 5. panta
 2. punktu pieņemts deleģētais akts stājas spēkā tikai tad, ja divos
 mēnešos no dienas, kad minētais akts paziņots Eiropas Parlamentam un Padomei,
 ne Eiropas Parlaments, ne Padome nav izteikuši iebildumus, vai ja pirms minētā
 laikposma beigām gan Eiropas Parlaments, gan Padome ir informējuši Komisiju par
 savu nodomu neizteikt iebildumus. Pēc Eiropas Parlamenta vai Padomes
 iniciatīvas šo laikposmu pagarina par diviem mēnešiem.
 24. pants
 Administratīvie pasākumi un sankcijas
 1. Dalībvalstis paredz
 noteikumus par administratīvajiem pasākumiem un sankcijām, ko piemēro, ja šī
 regula tiek pārkāpta. Dalībvalstis veic visus vajadzīgos pasākumus, lai
 nodrošinātu minēto noteikumu izpildi. Paredzētajiem pasākumiem un sankcijām
 jābūt efektīvām, samērīgām un preventīvām.
 25. pants
 Sankciju piemērošanas pilnvaras
 1. Kompetentās iestādes ir
 pilnvarotas piemērot administratīvus pasākumus un sankcijas jebkurai fiziskai
 vai juridiskai personai, kas pārkāpj šo regulu.
 2. Neskarot to uzraudzības
 pilnvaras, kompetentās iestādes ir pilnvarotas piemērot vismaz šādus administratīvos
 pasākumus un sankcijas:
 (a)
 izdot rīkojumu fiziskajai vai juridiskajai
 personai, kas ir atbildīga par pārkāpumu, pārtraukt šo rīcību un vairs to
 neatkārtot;
 (b)
 izdot rīkojumu konfiscēt attiecīgās neatļautās
 invazīvās svešzemju sugas, kas rada bažas Savienībai;
 (c)
 noteikt darbības pagaidu aizliegumu;
 (d)
 neatsaucami atņemt darbības atļauju;
 (e)
 piemērot administratīvus naudassodus;
 (f)
 izdot rīkojumu fiziskajai vai juridiskajai personai
 veikt korektīvus pasākumus.
 3. Nosakot administratīvo
 pasākumu un sankciju veidu, kompetentās iestādes ņem vērā visus attiecīgos
 apstākļus, tai skaitā:
 (a)
 pārkāpuma smagumu un ilgumu;
 (b)
 par invāziju atbildīgās personas iesaistīšanās
 pakāpi;
 (c)
 fiziskās vai juridiskās personas ieguvumu pārkāpuma
 rezultātā;
 (d)
 pārkāpuma nodarīto vidisko, sociālo un ekonomisko
 kaitējumu;
 (e)
 cik lielā mērā atbildīgā persona sadarbojas ar
 kompetento iestādi;
 (f)
 atbildīgās personas iepriekš pieļautos pārkāpumus.
 4. Dalībvalstis nodrošina, ka
 par kompetento iestāžu lēmumiem, ko tās pieņem saskaņā ar šo pantu, ir
 iespējams iesniegt apelāciju.
 26. pants
 Pārejas noteikumi nekomerciāliem īpašniekiem
 1. Atkāpjoties no 7. panta
 1. punkta c) un f) apakšpunkta, tādu lolojumdzīvnieku, kas
 netiek turēti komerciāliem nolūkiem un kas pieder pie sugām, kuras ietvertas
 4. panta 1. punktā minētajā sarakstā, īpašniekiem ir atļauts tos
 paturēt līdz dzīvnieku dabiskai nāvei, ja tiek ievēroti šādi nosacījumi:
 (a)
 sugas pārstāvji ir tikuši turēti pirms sugas
 iekļaušanas 4. panta 1. punktā minētajā sarakstā;
 (b)
 sugas pārstāvji atrodas ierobežotas turēšanas
 apstākļos, un tiek īstenoti visi attiecīgie pasākumi, lai nodrošinātu, ka nav
 iespējama vairošanās vai izbēgšana.
 2. Kompetentās iestādes ar
 dalībvalstu organizētu informētības paaugstināšanas un izglītības programmu
 palīdzību informē nekomerciālos īpašniekus par riskiem, kādus rada
 1. punktā minēto sugas pārstāvju turēšana, un par pasākumiem, kas jāveic,
 lai līdz minimumam samazinātu vairošanās vai izbēgšanas risku.
 3. Tiem nekomerciālajiem
 īpašniekiem, kas nevar nodrošināt 1. punktā izklāstīto nosacījumu izpildi,
 dalībvalstis piedāvā iespēju pārņemt viņu lolojumdzīvniekus un to aprūpē
 pievērš pienācīgu uzmanību dzīvnieku labturībai.
 27. pants
 Pārejas noteikumi attiecībā uz komerckrājumiem
 1. Invazīvu svešzemju sugu
 īpatņu, kas iegūti pirms sugas iekļaušanas 4. panta 1. punktā
 minētajā sarakstā, komerckrājumu turētājiem atļauts ne ilgāk kā divus gadus pēc
 šo sugu iekļaušanas minētajā sarakstā tās turēt un transportēt, lai pārdotu vai
 nodotu dzīvos īpatņus vai to vairoties spējīgās daļas 8. pantā minētajām
 pētniecības vai ex situ saglabāšanas iestādēm, ja īpatņus tur un
 transportē ierobežotas turēšanas apstākļos un ja tiek īstenoti visi attiecīgie
 pasākumi, lai nodrošinātu, ka nav iespējama vairošanās vai izbēgšana, vai arī
 lai tos nokautu un šādi iztukšotu krājumus.
 2. Ja saskaņā ar
 Regulas (EK) Nr. 708/2007 6. pantu ir tikusi izdota atļauja
 attiecībā uz akvakultūras sugu, kas vēlāk ir iekļauta svešzemju sugu, kuras
 rada bažas Savienībai, sarakstā, un šīs atļaujas spēkā esības ilgums pārsniedz
 1. punktā minēto laikposmu, dalībvalsts, beidzoties 1. punktā
 minētajam laikposmam, anulē atļauju saskaņā ar Regulas (EK)
 Nr. 708/2007 12. pantu.
 28. pants
 Stāšanās spēkā
 Šī regula stājas spēkā [1. janvārī
 / 1. jūlijā] pēc tās publicēšanas Eiropas Savienības Oficiālajā
 Vēstnesī.
 Šī regula uzliek saistības kopumā un
 ir tieši piemērojama visās dalībvalstīs.
 Briselē,
 Eiropas Parlamenta vārdā – Padomes
 vārdā –
 priekšsēdētājs priekšsēdētājs
 Vienkāršots finanšu pārskats
 Priekšlikuma projekta nosaukums
 Eiropas Parlamenta un Padomes regula par invazīvu svešzemju sugu
 introdukcijas un izplatīšanās profilaksi un pārvaldību
 Attiecīgās politikas jomas un ABB
 darbības
 07. sadaļa. Vide
 07 01 02 Ārštata darbinieki un citi pārvaldības izdevumi
 politikas jomas „Vide” atbalstam
 Juridiskais pamats
 ̈ Administratīva autonomija X
 Cits: LESD 192. panta 1. punkts
 Apraksts un pamatojums
 Invazīvas svešzemju sugas (ISS) ir sugas, kas cilvēka apzinātas vai
 neapzinātas rīcības rezultātā tiek transportētas pāri ekoloģiskajām robežām
 ārpus to dabiskās izplatības zonas un kas naturalizējas un izplatās savā
 jaunajā dzīves vietā tādā mērā, ka negatīvi ietekmē bioloģisko daudzveidību, kā
 arī cilvēka veselību un ekonomiku. ISS ir galvenais iemesls, kāpēc samazinās
 bioloģiskā daudzveidība, turklāt nodarot arī sociālu un ekonomisku kaitējumu,
 un to apkarošana ir izšķiroša, lai sasniegtu ES mērķi līdz 2020. gadam
 apturēt bioloģiskās daudzveidības samazināšanos. Turklāt ir aplēsts, ka ISS
 nodarītā kaitējuma novēršana un ISS kontrole Eiropas Savienībai gadā izmaksā
 EUR 12 miljardus. Tāpēc šā regulas projekta nolūks ir izveidot ES
 regulējumu, lai novērstu, pēc iespējas samazinātu un mīkstinātu ISS negatīvo
 ietekmi uz bioloģisko daudzveidību un ekosistēmu pakalpojumiem un censtos
 mīkstināt sociālo un ekonomisko kaitējumu. Dalībvalstis jau īsteno pasākumus
 cīņai ar dažām ISS, bet rīcība galvenokārt ir reaģējoša, cenšoties pēc iespējas
 samazināt jau nodarīto kaitējumu, bet nepievēršot pietiekamu uzmanību
 profilaksei vai jaunu apdraudējumu atklāšanai un reaģēšanai uz tiem. Pūliņi ir
 fragmentāri, neaptver visu ES un bieži ir slikti savstarpēji saskaņoti, bet tas
 nozīmē, ka samazinās to kopējā efektivitāte. Šobrīd ES līmenī nav visaptveroša
 tiesiska regulējuma ISS apkarošanai. Šī regulas projekta mērķis ir novērst šo politikas
 nepilnību, ņemot vērā arī starptautiskās saistības saskaņā ar Konvenciju par
 bioloģisko daudzveidību.
 Ilgums un paredzamā finansiālā ietekme
 Piemērošanas laiks
 ̈ Ierobežots: spēkā no
 [datums] līdz [datums]
 X Beztermiņa: spēkā no [2015. gada,
 tiks precizēts]
 Paredzamā ietekme uz budžetu
 Priekšlikuma projekts ir saistīts ar:
 ̈ ietaupījumiem
 X papildu
 izmaksām (ja tā, precizēt attiecīgo daudzgadu finanšu shēmas izdevumu
 kategoriju): 2014.–2020. gada daudzgadu finanšu shēmas 5. izdevumu
 kategorija
 Trešo personu iemaksas priekšlikuma
 projekta finansējumā
 Priekšlikumā nav paredzēts līdzfinansējums no
 trešām personām
 Kvantitatīvo rādītāju skaidrojums
 Šā regulas projekta aspektu īstenošanai būs vajadzīga komiteja.
 Pamatojoties uz citu līdzīgu komiteju darbības izmaksām, aprēķinātas šādas
 izmaksas 07 01 02 11 03. pozīcijā – Komitejas (skatīt tabulu turpmāk):
 - sanāksmes/gadā
 - 1 pārstāvis no dalībvalsts
 - maksimālās ceļa un dienas naudu izmaksas EUR 800 vienai
 dalībvalstij/vienai sanāksmei
 Komisijas izmaksas būtu aptuveni EUR 80 000/gadā
 Saderība ar kārtējo daudzgadu finanšu
 shēmu
 X Priekšlikums atbilst kārtējai
 finanšu shēmai
 ̈ Pieņemot priekšlikumu, jāpārplāno attiecīgā izdevumu kategorija
 daudzgadu finanšu shēmā
 ̈ Pieņemot priekšlikumu, jāpiemēro elastības instruments vai
 jāpārskata daudzgadu finanšu shēma[24]
 Ietaupījumu vai papildu izmaksu ietekme
 uz resursu sadali
 ̈ Līdzekļi jāiegūst, veicot iekšēju pārgrupēšanu starp
 struktūrvienībām
 X Līdzekļi jau ir iedalīti attiecīgajām
 struktūrvienībām
 ̈ Līdzekļi jāpieprasa nākamajā sadales procedūrā
 Nepieciešamos cilvēku un administratīvos
 resursus nodrošinās ĢD darbinieki, kas jau ir norīkoti attiecīgā darba
 organizēšanai, kopā ar darbiniekiem, kuri jau strādā ar aspektiem, kas saistīti
 ar šī regulas projekta īstenošanu. Norīkoto ierēdņu galvenie uzdevumi būs šādi:
 organizēt komitejas darbu, organizēt mijiedarbi ar dalībvalstīm, saskaņot
 darbību ar Kopīgo pētniecības centru (JRC) un kopumā atbalstīt regulas
 projekta pareizu īstenošanu.
 Sistēma ir izstrādāta tā, lai apvienotu
 resursus un kompetenci no dažādiem Komisijas dienestiem; tas ļaus sistēmai
 darboties ar ierobežotiem īpaši norīkotu darbinieku resursiem: proti, ISS
 politikā izmantos ESSIT projektā[25]
 iesaistīto JRC darbinieku ieguldījumu, kā arī pārējo Komisijas dienestu
 un aģentūru pieredzi jomās, kuras saistītas ar ISS politiku (konkrētāk, Eiropas
 Vides aģentūrā ir īpaši norīkoti darbinieki, kas strādā ar ISS, un viņi tiks
 iesaistīti īstenošanas darbā). Vajadzības gadījumā darbinieki tiks pārgrupēti,
 ņemot vērā līdzekļus, kas vadošajam ĢD iedalīti saskaņā ar ikgadējo resursu
 sadales procedūru, ņemot vērā budžeta ierobežojumus.
 PAREDZAMĀ FINANSIĀLĀ IETEKME (ietaupījumi
 vai papildu izmaksas) UZ ADMINISTRATĪVAJĀM VAI CILVĒKRESURSU APROPRIĀCIJĀM
 PLE personas/gadā || Gads || Gads || Gads || Gads || Gads || Gads || Gads || Kopā
 2015 || 2016 || 2017 || 2018 || 2019 || 2020 || 2021
 5. izdevumu kategorija || PLE || aprop. || PLE || aprop. || PLE || aprop. || PLE || aprop. || PLE || aprop. || PLE || aprop. || PLE || aprop. || ||
 Štatu sarakstā ietvertās amata vietas (ierēdņi un/vai pagaidu darbinieki)
 07 01 01 01 (Galvenā mītne un Komisijas pārstāvniecības) || || 0.199* || || 0.199 || || 0.199 || || 0.199 || || 0.199 || || 0.199 || || 0.199 || || 1.393
 07 01 01 02 (Delegācijas) || || || || || || || || || || || || || || || ||
 Ārštata darbinieki ||
 07 01 02 01 (Vispārīgās apropriācijas) || || 0.002** || || 0.002 || || 0.002 || || 0.002 || || 0.002 || || 0.002 || || 0.002 || || 0.014
 07 01 02 02 (Delegācijas) || || || || || || || || || || || || || || || ||
 Pārējās budžeta pozīcijas (precizēt) || || || || || || || || || || || || || || || ||
 Starpsumma – 5. izdevumu kategorija || || 0.201 || || 0.201 || || 0.201 || || 0.201 || || 0.201 || || 0.201 || || 0.201 || || 1.407
 Ārpus 5. izdevumu kategorijas ||
 Štatu sarakstā ietvertās amata vietas (ierēdņi un/vai pagaidu darbinieki)
 07 01 05 01 (Netiešā pētniecība) || || || || || || || || || || || || || || || ||
 10 01 05 01 (Tiešā pētniecība) || || || || || || || || || || || || || || || ||
 Ārštata darbinieki
 07 01 04 gg || || || || || || || || || || || || || || || ||
 - Galvenā mītne || || || || || || || || || || || || || || || ||
 - Delegācijas || || || || || || || || || || || || || || || ||
 07 01 05 02 ( Netiešā pētniecība) || || || || || || || || || || || || || || || ||
 10 01 05 02 (Tiešā pētniecība) || || || || || || || || || || || || || || || ||
 Pārējās budžeta pozīcijas (precizēt) || || || || || || || || || || || || || || || ||
 Starpsumma – Ārpus 5. izdevumu kategorijas || || || || || || || || || || || || || || || ||
 KOPĀ || || 0.201 || || 0.201 || || 0.201 || || 0.201 || || 0.201 || || 0.201 || || 0.2014 || || 1,407 pirmos 7 gadus
 PLE=Pilna laika ekvivalents Miljonos
 EUR (3 zīmes aiz komata)
 "Vajadzīgās
 cilvēkresursu apropriācijas tiks nodrošinātas, izmantojot ĢD apropriācijas, kas
 jau ir piešķirtas darbības pārvaldībai un/vai ir pārgrupētas attiecīgajā
 ĢD, vajadzības gadījumā izmantojot vadošajam ĢD gada budžeta sadales procedūrā
 piešķirtos papildu resursus un ņemot vērā budžeta ierobežojumus."
 *Paredzētā
 apropriācija ietver darbiniekus no Vides ĢD, kā arī vienu PLE no JRC.
 **Valsts norīkoti eksperti (vidējā summa).
 Pārējās administratīvās apropriācijas Miljonos
 EUR (3 zīmes aiz komata)
 || Gads || Gads || Gads || Gads || Gads || Gads || Gads || KOPĀ
 2015 || 2016 || 2017 || 2018 || 2019 || 2020 || 2021
 5. izdevumu kategorija || || || || || || || ||
 Galvenā mītne: || || || || || || || ||
 07 01 02 11 01 – Komandējumu un reprezentācijas izdevumi || || || || || || || ||
 07 01 02 11 02 – Konferenču un sanāksmju izmaksas || || || || || || || ||
 07 01 02 11 03 - Komitejas || 0.08 || 0.08 || 0.08 || 0.08 || 0.08 || 0.08 || 0.08 || 0,56 pirmos 7 gadus
 07 01 02 11 04 – Pētījumi un konsultēšanās || || || || || || || ||
 07 01 03 01 03 – IKT aprīkojums[26] || || || || || || || ||
 07 01 03 01 04 – IKT pakalpojumi2 || || || || || || || ||
 Pārējās budžeta pozīcijas (vajadzības gadījumā precizēt) || || || || || || || ||
 Delegācijas: || || || || || || || ||
 07 01 02 12 01 – Komandējumu, konferenču un reprezentācijas izdevumi || || || || || || || ||
 07 01 02 12 02 – Darbinieku tālākapmācība || || || || || || || ||
 07 01 03 02 01 – Iegādes, nomāšanas un saistītie izdevumi || || || || || || || ||
 07 01 03 02 02 Aprīkojums, mēbeles, piegādes un pakalpojumi || || || || || || || ||
 Starpsumma – 5. izdevumu kategorija || 0.08 || 0.08 || 0.08 || 0.08 || 0.08 || 0.08 || 0.08 || 0,56 pirmos 7 gadus
 Ārpus 5. izdevumu kategorijas || || || || || || || ||
 07 01 04 gg – Tehniskā un administratīvā atbalsta izdevumi (neietverot ārštata darbiniekus) no darbības apropriācijām (kādreizējās BA pozīcijas) || || || || || || || ||
 - Galvenā mītne || || || || || || || ||
 - Delegācijas || || || || || || || ||
 07 01 05 03 – Pārējie netiešās pētniecības pārvaldības izdevumi || || || || || || || ||
 10 01 05 03 - Pārējie tiešās pētniecības pārvaldības izdevumi || || || || || || || ||
 Pārējās budžeta pozīcijas (vajadzības gadījumā precizēt) || || || || || || || ||
 Starpsumma – Ārpus 5. izdevumu kategorijas || || || || || || || ||
 PAVISAM KOPĀ || 0.08 || 0.08 || 0.08 || 0.08 || 0.08 || 0.08 || 0.08 || 0,56 pirmos 7 gadus
 [1] http://www.acceptance.ec.europa.eu/environment/nature/invasivealien/docs/ias_discussion_paper.pdf.
 [2] Pieejami
 vietnē http://ec.europa.eu/environment/nature/invasivealien/index_en.htm.
 [3] OV [...].
 [4] OV [...].
 [5] OV L 309, 13.12.1993., 1. lpp.
 [6] OV L 38, 10.2.1982., 1. lpp.
 [7] OV L 20, 26.1.2010., 7. lpp.
 [8] OV L 206, 22.7.1992., 7. lpp.
 [9] OV L 164, 25.6.2008., 19. lpp.
 [10] OV L 327, 22.12.2000., 1. lpp.
 [11] COM(2013) 260 final.
 [12] COM(2013) 267 final.
 [13] OV L 106, 17.4.2001., 1. lpp.
 [14] OV L 168, 28.6.2007., 1. lpp.
 [15] OV L 167, 27.6.2012., 1. lpp.
 [16] OV L 309, 24.11.2009., 1. lpp.
 [17] OV L 61, 3.3.1997., 1. lpp.
 [18] COM(2008) 642 galīgā redakcija.
 [19] OV L 325, 9.12.2010., 4. lpp.
 [20] OV L 204, 31.7.2012., 131. lpp.
 [21] OV L 156, 25.6.2003., 17. lpp.
 [22] OV L 55, 28.2.2011., 13. lpp.
 [23] OV L 55, 28.2.2011., 13. lpp.
 [24] Skatīt 19. un 24. punktu Iestāžu nolīgumā
 2007.–2013. gadam.
 [25] Eiropas Svešzemju sugu informācijas tīkla (ESSIT) mērķis
 ir palielināt piekļuves iespējas datiem un informācijai par svešzemju sugām
 Eiropā. ESSIT atvieglo esošās informācijas par svešzemju sugām izpēti no
 izplatītajiem avotiem, izmantojot savstarpēji savietojamu tīmekļa pakalpojumu
 tīklu un saskaņā ar starptautiski atzītiem standartiem un protokoliem. Projekts
 tika uzsākts, lai atbalstītu Bioloģiskās daudzveidības stratēģijas un Jūras
 stratēģijas pamatdirektīvas īstenošanu, un tas ir publiski pieejams kopš
 2012. gada maija.
 [26] IKT: Informācijas un komunikāciju tehnoloģijas.


type: other

text:
Edital n.o 7/2020
 Proposta de Regulamento Municipal de Apoio às Famílias Ferreirenses.
 Continuar... Edital n.o 7/2020
 Edital n.o 6/2020
 Nos termos da alínea d), no1 do artigo 112o do código do procedimento administrativo, se procede à notificação por Edital aos herdeiros de Américo de Oliveira Simão, proprietários do prédio, localizado em Casais, inscrito sob o artigo 126, da secção AH, da freguesia de Ferreira do Zêzere, deste concelho, nos seguintes termos:
 Continuar... Edital n.o 6/2020
 Edital n.o 5/2020
 Faz público, a todos os interessados e proprietários que, ao abrigo do artigo 15o do Decreto-Lei n.o 124/2006 de 28 de junho na sua atual redação, os trabalhos de limpeza, conforme a definição da alínea jj) do artigo 3o do mesmo diploma legal, de uma faixa lateral de Gestão de Combustível em terrenos florestais, confinantes com as seguintes vias municipais:
 Continuar... Edital n.o 5/2020
 Publicado em 05-02-2020
 Em reunião ordinária pública da Câmara Municipal, realizada em 23 de janeiro de 2020, a Câmara Municipal deliberou, por unanimidade, que no ano de 2020, as Associações do concelho que estejam em atividade (apresentem orçamento e contas), sejam ressarcidas do valor pago de IMI, mediante apresentação de requerimento à Câmara Municipal.
 Continuar... Edital n.o 4/2020
 Notifica por Edital herdeiros de Maria Gonçalves da Costa, proprietários do prédio, localizado em Pinheiros, inscrito sob o artigo 21, da secção U, da freguesia de Chãos, deste concelho, nos seguintes Termos:
 Ao abrigo do n.o 2 do artigo 15.o do Decreto-Lei n.o 124/2006, de 28 de junho, na sua atual redação, os proprietários que detenham terrenos confinantes a edifícios são obrigados a proceder à gestão de combustível, de acordo com as normas constantes neste diploma. Verificando-se o incumprimento, destas medidas preventivas no terreno sito em Pinheiros,identificado acima, notificam-se V.as Ex.as para, no prazo máximo de 10 dias, procederem à limpeza do mesmo de acordo com o citado diploma.
 Continuar... Edital n.o 3/2020
 Pág. 6 de 71


type: wikipedia

text:
Richard Heinrich Avenarius (* 19. november 1843, Paríž, Francúzsko – † 18. august 1896, Zürich, Švajčiarsko) bol švajčiarsky filozof, zakladateľ empiriokriticizmu.
 Avenarius uskutočnil genetický rozbor myslenia, rozbor funkcie a genézy vedenia; pýtal sa na biologický prospech uskutočňovaného vedenia; vypracoval psychologickú teóriu poznania a program filozofie skúsenosti; kládol otázky týkajúce sa zmyslu vedeckých tvrdení a dosahu ich platnosti. Avenariovi ide o návrat k prirodzenosti, k prirodzenému pohľadu na svet, ktorý je zatemňovaný nekritickým preberaním predsudkov, ktoré sa zrodili vo vede v priebehu stáročí. Táto túžba po návrate k prirodzenosti, snaha očistiť skúsenosť od
 všetkých dodatkov vložených do nej neprávom, zbližuje empiriokriticizmus s duchom moderných ideových prúdov, ktoré sa odvracajú od ideálov racionalizácie sveta a hľadajú čistú, prirodzenú situáciu človeka vo svete (prirodzený svet).
 Avenariova filozofia sa vyznačuje aktivistickou orientáciou: človek sa odlišuje od všetkého ostatného činným postojom k svetu a nie trpným prepisom tohto sveta. Odhalenie čistej skúsenosti nie je objavením situácie zrkadla, v ktorej by sa mal ocitať človek; táto situácia je situáciou prirodzeného a spontánneho organizátora všetkého daného.
 Introjekcia
 Introjekcia je podľa Avenaria vkladanie predstáv (ako vnútorných stavov) o častiach okolia do človeka, čím dochádza k rozštiepeniu jednotného empirického sveta na svet vnútorný a svet vonkajší, na objekt a subjekt. Introjekcia je proces, ktorým vznikol pojem duše, nesmrteľnosti, ducha.
 Zdroj
 Švajčiarski filozofi
 Filozofi 19. storočia
 Osobnosti z Paríža